Pemberian bantuan tunai: Malaysia antara negara terbaik

Cadangan program RM45 bilion untuk memulihkan ekonomi yang dikemukakan oleh DAP kepada kerajaan adalah menarik dan kesediaan kerajaan menerimanya adalah baik.

Begitupun, kritikan DAP ke atas kerajaan kerana kecenderungan menurunkan bantuan secara menyeluruh seolah-olah keadaan yang runcing telah berlalu dan ekonomi negara kini di dalam proses pemulihan adalah tidak tepat.

Ini kerana graf yang dibuat oleh DAP hanya mengambil kira pemberian wang tunai sebanyak RM80 billion sedangkan sebenarnya hampir RM630 billion kaedah rangsangan telah dikemukakan di dalam beberapa bentuk yang semuanya dimanfaatkan oleh para isi rumah dan peniaga di Malaysia.

Mengapa kadar pemberian tunai semakin menurun ialah kerana kerajaan telah semakin tersekat di dalam membuat pinjaman disebabkan Parlimen hanya meluluskan had pinjaman sebanyak 60% dari Keluaran Dalam Negara Kasar (KDNK) yang turut menyusut disebabkan kesan kegawatan ini.

Kini kerajaan telah menetapkan akan meningkatkan had pinjaman kepada 65% dari KDNK. Ini tentunya menjanjikan tambahan peruntukan bantuan tunai sebanyak lebih dari RM60 billion lagi yang pasti akan diumumkan selanjutnya.

Jadual perbandingan bantuan tunai antara negara yang dibuat oleh DAP juga mungkin tidak begitu tepat kerana ia hanya membandingkan angka kasar bantuan oleh setiap kerajaan di negara berkenaan.

Jika diambil kira bantuan per kapita, mengambil kira bilangan rakyat dan bantuan khusus yang diterima, pastinya Malaysia adalah antara negara terbaik di dalam pemberian bantuan.

Apa lagi jika kuasa beli pariti diambil kira bila membandingkan dengan negara seperti Amerika Syarikat, United Kingdom, Australia, Jepun, Jerman, Brazil, Itali dan Perancis, pastinya Malaysia telah melakukan yang terbaik.

Cadangan menambahkan keupayaan Kementerian Kesihatan amat dialukan. Pelaburan di dalam alat ujian pengesanan virus COVID-19 amat diperlukan kerana kita perlu segera mengasingkan kumpulan isi rumah yang terjangkit dengan yang sihat. Ini merupakan asas fundamental di dalam usaha menangani gejala ini.

Saya merasakan jika kita dapat memastikan orang yang mempunyai gejala dikurung di dalam rumah atau dirawat di hospital, kita boleh membuka ekonomi dan kehidupan sosial kita dengan Prosedur Operasi Standard (SOP) yang sedia ada.

Tidak perlulah kita membezakan sektor perlu atau genting dan sektor lainnya. Semua aktiviti ekonomi perlu boleh dikendalikan serta merta untuk memulihkan ekonomi kita serta merta.

Pengwujudan berpuluh hotel yang kosong dan di dalam proses penjualan boleh menjadi asas untuk membentuk industri e-housing. Ini boleh diinisiasikan secara swasta dengan sokongan kerajaan bagi memastikan semua isi rumah di Malaysia mempunyai bumbung untuk menginap.

Bantuan kepada peniaga mikro dan peniaga kecil perlulah bersasar untuk menyediakan mereka menghadapi era perniagaan baru selepas kegawatan selesai.

Penambahan nilai bantuan kepada kumpulan miskin tegar dan kumpulan yang hilang sumber pendapatan amat dialu-alukan. RM 2,500 adalah angka yang sesuai kerana itulah tahap kos sara hidup minima di Malaysia.

Pemberian pinjaman moritarium tanpa faedah untuk kumpulan yang benar-benar memerlukan boleh dipertimbangkan. Mungkin bank dan kerajaan boleh berkongsi kos di dalam membiayai kos pinjaman ini.

Penyelesaian akhirnya ialah untuk menggunakan institusi khusus seperti model Dana Harta dahulu untuk menangguhkan pinjaman bagi satu tempoh yang lebih panjang dari 6 bulan.

Ekonomi Malaysia perlu dibuka serta merta dengan kawalan ketat hanya membenarkan orang yang sihat untuk keluar rumah dan menjalankan aktiviti biasa di dalam ekonomi.

Jika kawalan dan hukuman ingin dikuatkuasakan, kumpulan orang yang mempunyai gejala COVID-19 yang mencuri keluar rumah inilah yang sepatutnya didenda dengan banyak. Namun, perlu ada satu kumpulan sukarela yang akan membantu kumpulan bergejala ini untuk menjalani kehidupan normal dari rumah.

Sebenarnya, kegawatan ekonomi disebabkan oleh pandemik COVID-19 ini telah memberikan rahmat yang penting kepada negara. Ia telah menonjolkan betapa runcingnya pengagihan kekayaan dan pendapatan di negara ini.

Isi rumah di Malaysia boleh dibahagi kepada tiga golongan yang sangat jelas iaitu kumpulan elit dan kaya yang kurang dari 10%, kumpulan miskin tegar kira kira 20% dan kumpulan menengah yang meliputi 70% isi rumah.

Kegawatan ekonomi kini telah lebih jelas mendedahkan sifat dan kewujudan tiga kumpulan isi rumah yang sangat nyata ini. Kini terpulanglah kepada kerajaan untuk mengorak semula sistem ekonomi bagi menangani ketiga kumpulan isi rumah ini dengan adil.

Saya yakin apa yang diperlukan ialah untuk kita merombak semula struktur ekonomi kita. Sistem ekonomi bebas – berasaskan model ASM (Anglo Saxon Model) sudah berlalu. Hampir semua negara di dunia menyedari kepentingan menjaga kesejahteraan rakyat marhaen sebagai tonggak utama di dalam pengurusan ekonomi.

Mungkin kita boleh melihat model ESM (European Social Model) yang lebih sejahtera seperti yang diamalkan oleh Norway, Sweden, Denmark, Finland dan lain-lain.

Lebih baik dari itu, mungkin sudah tiba masanya kita kembali memperkenalkan Sistem Ekonomi Islam sejati. Kebelakangan ini sudah banyak ditonjolkan bagaimana ekonomi Barat yang diasaskan oleh Adam Smith, Ricardo dan John Maynard Keynes dan lain-lain di tahun 1600-an adalah merupakan ciplakan dari prinsip ekonomi yang diasaskan oleh pemikir Islam seperti Imam Al-Ghazali, Ibnu Khaldun dan Ibnu Taimiyyah di awal tahun 1110-an.

Apa yang membezakan mereka ialah ekonomi Islam adalah berteraskan kepada gelagat dan tabiat isi rumah (manusia). Ia adalah berteraskan kepada prinsip adab, akhlak dan aspek etika yang perlu menjadi tonggak.

Misalnya sedang ekonomi konvensional sibuk mengurus sumber yang terhad untuk cemerlang, ekonomi Islam adalah berasaskan pada prinsip sumber ekonomi yang melimpah luas dijanjikan oleh Allah.

Tempoh kegawatan ini boleh digunakan untuk kita sama-sama memikir bagaimana kita boleh menstrukturkan ekonomi kita secara cukup halus dan berkesan bagi mencapai matlamat jangka panjang menjadi sebuah masyarakat yang sejahtera dan bahagia keseluruhannya.

Prof Emeritus Dr Barjoyai Bardai
Pakar ekonomi dari Universiti Tun Abdul Razak (UNIRAZAK)


Pemakanan sihat sepanjang Ramadan, elak makan berlebihan

Puasa bukanlah sesuatu yang membebankan dan tidak perlu dikhuatiri. Selain melatih rohani supaya menjadi lebih bersih, ia juga terbukti mendatangkan lebih banyak faedah dari sudut kesihatan.

Pada bulan Ramadan, umat Islam akan menahan lapar dan dahaga sepanjang hari. Maka, apabila tiba waktu memilih makanan untuk berbuka, kita sering kali akan membeli atau memasak sahaja semua makanan yang terlintas di kepala tanpa memikirkan kesannya kepada kesihatan.

Dalam pada itu, Ramadan adalah sama seperti bulan lain tetapi bezanya makan pada waktu malam, oleh itu sebaik-baiknya kita membahagikan waktu makan kepada beberapa waktu hidangan supaya tidak memberi beban teruk kepada perut, di samping memastikan tubuh mendapat kalori mencukupi untuk keperluan seharian.

Menurut Pakar Pemakanan dan Perkhidmatan Makanan Pantai Hospital Sungai Petani, Norhayati Sandussin, memilih makanan yang sesuai pada Ramadan adalah penting bagi membolehkan kita menikmati makanan yang sedap dan berkhasiat di samping memperoleh semua nutrien yang diperlukan oleh tubuh. Ia juga membantu mengekalkan kecergasan sepanjang tempoh berpuasa.

“Setelah berpuasa 12 jam lebih, tubuh akan kekurangan tenaga dan air dalam badan. Oleh itu, ketika berbuka disarankan mengambil makanan yang mengandungi karbohidrat sederhana atau gula dan banyakkan pengambilan air putih. Seeloknya jangan mengambil makanan berat.

“Makanlah makanan ringan dulu seperti kurma, buah-buahan segar dan lainnya. Selang 30 hingga 60 minit kemudian barulah ambil makanan utama seperti nasi dan lauk pauk,” katanya.

Tambah Norhayati, semasa berbuka puasa, kita digalakkan mengambil makanan ringkas dulu. Ini untuk mengelakkan ketidakselesaan kepada sistem penghadaman kita.

Justeru, pelbagaikan pengambilan jenis makanan seperti bihun sup, sepinggan mi, atau nasi bersama ikan atau ayam dan sayur-sayuran serta buah-buahan yang diambil berdasarkan Piramid Makanan Malaysia.

“Selain itu, kita juga perlu mengambil air mencukupi sama ada dalam bentuk minuman ataupun sup untuk mengelakkan dehidrasi,” katanya.

Norhayati turut menjelaskan, amalan bersahur amat penting untuk menambahkan tenaga ketika seharian berpuasa. Waktu bersahur yang digalakkan adalah sekurang-kurangnya setengah jam sebelum waktu imsak.

“Semasa bersahur digalakkan mengambil makanan berasaskan karbohidrat kompleks seperti nasi, roti atau biskut mil penuh dan oat.

“Makanan jenis ini memerlukan masa lama untuk dicerna dan mengurangkan rasa lapar. Karbohidrat kompleks mengambil masa kira-kira lapan jam untuk dicernakan sepenuhnya,” jelasnya.

Di samping itu, sertakan juga makanan daripada protein kerana struktur protein yang lebih kompleks akan melambatkan lagi proses pencernaan.

Pilihlah protein yang rendah Biological Value (BV) kerana semakin rendah nilai BV, maka lebih lambat protein itu diguna pakai oleh badan. Antara yang disyorkan adalah kekacang (49), soya (74), ayam (79), kasein atau protein susu (80), daging (80) dan ikan (83)

Sepanjang puasa, umat Islam juga mengambil moreh atau makan lewat malam selepas tarawih.

Bagi mendapatkan moreh berkualiti, Norhayati berkata, mengambil snek ringkas seperti roti, biskut, sandwic atau kuih-muih juga dibenarkan selepas tarawih tetapi jangan keterlaluan.

“Elakkan mengambil juadah berat seperti nasi/mi goreng kerana pada waktu malam kita tidak memerlukan tenaga yang banyak.

“Di samping kuantiti, kualiti makanan juga perlu dititik beratkan. Ini bagi memastikan tubuh kita menerima kembali tenaga yang telah digunakan sepanjang hari dan semua vitamin serta mineral yang diperlukan tubuh,” katanya.

Tambah Norhayati, bulan Ramadan juga memberikan kita peluang menurunkan berat badan dengan mengamalkan pengambilan makanan yang sederhana dan seimbang serta mengurangkan makanan yang tinggi lemak dan gula.

“Aktiviti fizikal tetap boleh dijalankan secara sederhana dan tiada alasan untuk tidak kekal aktif walaupun kita berpuasa.

“Walau bagaimanapun, elakkan aktiviti berat atau melakukan aktiviti di bawah panas terik yang boleh mengakibatkan dehidrasi,” jelasnya.


Cuti hari pekerja dibawa ke Rabu selepas Aidilfitri disambut Isnin

Cuti Hari Pekerja secara automatik akan dibawa kepada hari Rabu, 4 Mei selaras dengan pengumuman rasmi Hari Raya Aidifitri yang jatuh pada Isnin.

Perdana Menteri Datuk Seri Ismail Sabri Yaakob dalam satu kenyataan berkata ia adalah selaras dengan peruntukan Seksyen 3, Akta Hari Kelepasan 1951 [Akta 369], Holidays Ordinance (Sabah Cap. 56) dan Public Holidays Ordinance (Sarawak Cap. 8).

Beliau berkata gantian cuti Hari Pekerja secara automatik tidak terpakai untuk negeri Kedah, Terengganu, Kelantan dan Johor kerana Hari Pekerja jatuh pada Ahad kerana ia adalah hari bekerja di negeri-negeri berkenaan.

“Bagaimanapun, ia adalah tertakluk pada keputusan Pihak Berkuasa Negeri masing-masing untuk membuat sebarang pengumuman berkenaan cuti,” katanya.

Terdahulu, Penyimpan Mohor Besar Raja-Raja Tan Sri Syed Danial Syed Ahmad mengumumkan umat Islam di Malaysia akan menyambut Aidilfitri pada Isnin (2 Mei).


MP Sabah perlu kosongkan kerusi: Kata bekas menteri undang-undang

Bekas Menteri di Jabatan Perdana Menteri Datuk Seri Dr Wan Junaidi Tuanku Jaafar (Parlimen dan Undang-Undang) yang menguruskan akta antilompat parti sehingga diluluskan Parlimen sebelum ini, berpendapat empat ahli Bersatu Sabah perlu mengosongkan kerusi Parlimen mereka.

Beliau berpendapat pilihan raya kecil (PRK) perlu diadakan mengikut undang-undang antilompat parti, yang digubal jawatankuasa Parlimen diketuainya sebelum ini.

Wan Junaidi berkata, tidak penting sama ada empat ahli Parlimen (MP) itu bertanding atas tiket Gabungan Rakyat Sabah (GRS) atau mewakili mana-mana gabungan lain, kerana ia hanya relevan sama ada mereka meninggalkan parti mereka.

Beliau juga menolak cadangan Bersatu Sabah adalah entiti berasingan daripada Bersatu kerana menurutnya, Jabatan Pendaftaran Pertubuhan tidak akan membenarkan permohonan sedemikian.

“Saya merangka undang-undang itu untuk melarang perkara seperti ini berlaku dan untuk mewujudkan kestabilan politik dalam negara,” katanya menurut FMT.

Empat MP yang mencetuskan polemik itu adalah Datuk Armizan Mohd Ali (Papar); Khairul Firdaus Akbar Khan (Batu Sapi); Jonathan Yasin (Ranau); dan Matbali Musah (Sipitang).

Ini susulan tindakan pemimpin Bersatu Sabah mengumumkan mereka meninggalkan parti itu dan akan menubuhkan parti tempatan baharu, kelmarin.

Susulan itu, Pengerusi Perikatan Nasional Tan Sri Muhyiddin Yassin berkata undang-undang antilompat parti akan dirujuk terhadap empat MP Bersatu yang membuat keputusan keluar parti mengikut Perkara 49A Perlembagaan Persekutuan.

Mengulas lanjut Wan Junaidi berkata, peletakan jawatan empat Ahli Parlimen itu perlu diterima secara rasmi Setiausaha Agung Bersatu, Hamzah Zainudin untuk mengesahkan mereka telah keluar parti.

“Jika ya, mereka perlu mengosongkan kerusi dan pilihan raya kecil perlu diadakan.”

Di bawah undang-undang anti-lompat parti, yang dibuat melalui pindaan Perlembagaan Persekutuan, MP kehilangan kerusi jika mereka melompat ke parti lain. Pengecualian untuk MP yang dipecat parti atau jika parti mereka dibubarkan atau dibatalkan pendaftaran.

Wan Junaidi berkata, mengikut prosedur, MP akan memaklumkan Speaker Dewan Rakyat berlaku kekosongan dan selepas pengesahan, beliau akan memberitahu Suruhanjaya Pilihan Raya (SPR) supaya kerusi itu diisi dalam masa 60 hari.

“Apabila speaker mengesahkan fakta bahawa peletakan jawatan Ahli Parlimen itu diterima parti, mereka akan kehilangan kerusi mereka. Saya tidak pasti sama ada mahkamah akan mentafsirnya dengan cara lain kerana ia jelas termaktub dalam undang-undang,” katanya.


Melayu tak undi UMNO jika tinggalkan MN, kata MB Kedah

Pengarah Pilihan Raya PAS Datuk Seri Muhammad Sanusi Md Nor mengingatkan UMNO supaya mempertahankan Muafakat Nasional (MN) jika tidak mahu hilang pengundi Melayu pada Pilihan Raya Umum Ke-15 (PRU-15) akan datang.

Menurutnya PAS yakin UMNO akan ditolak oleh pengundi sekiranya tidak mempertahankan MN, yang menjadikan perpaduan ummah sebagai teras perjuangan kerjasama itu.

“Kalau orang faham betapa perlunya perpaduan ummah diperkukuhkan, orang akan sokong. Orang yang tak mahu itulah yang orang akan tolak.

“Saya harap semua pihak akan setuju untuk mencapai hasrat itu, siapa yang nak berpecah sangat itu akan ditolak dalam PRU. (Anda) nak melemahkan (MN) tak bolehlah,” katanya menurut Utusan.

Beliau berkata demikian pada sidang media selepas perasmian Bengkel Kerja Pemantapan Pengoperasian Penglibatan Ibu Bapa Komuniti dan Pihak Swasta (PIBKS) dan Persatuan Ibu Bapa dan Guru (PIBG) Dalam Pendidikan Sekolah-sekolah Kedah 2022 di Universiti Utara Malaysia (UUM), hari ini.

Muhammad Sanusi mengulas kenyataan Mursyidul Am PAS Datuk Hashim Jasin bahawa parti itu tidak pernah berputus asa untuk mempertahankan MN yang kini seolah-olah ‘retak menanti belah’.

Mengulas lanjut, Menteri Besar Kedah itu berkata dalam konteks PAS demi perpaduan ummah, MN bukan sahaja melibatkan UMNO malah parti-parti lain turut terlibat.

“Bukan dengan UMNO sahaja, ada banyak pihak lagi kita kena usahakan perpaduan ummah demi mengukuhkan kuasa politik orang Melayu, itu sahaja matlamat PAS.

“Gabungan itu bukan dengan UMNO sahaja, asalkan kita dapat capai kuasa politik orang Melayu untuk membina perpaduan ummah kerana di peringkat antarabangsa dan tempatan umat Islam mesti bersatu, mesti dominan,” katanya.

Tambah Muhammad Sanusi, tiada terma takut kalah dalam PAS sehingga perlu merayu kepada UMNO sedemikian rupa memandangkan parti itu tekad menghadapi apa juga kemungkinan dalam PRU-15.

“Kalah bagi PAS adalah normal (biasa) tak apa kalah pun, dulu pun menang tak banyak dulu biasa menang 27 kerusi sahaja tahun 1999. Sekarang 18. Kalah bukan bererti kita salah,” katanya.


MP Putrajaya kongsi surat tular kepada pelajar minta tonton filem Anwar

Surat tular sebuah sekolah kepada ibu bapa atau penjaga yang meminta kebenaran untuk pelajar menonton filem Anwar The Untold Story dikongsi Ahli Parlimen Putrajaya, Datuk Dr Radzi Jidin dalam akaun Facebooknya.

Kandungan tersebut menyatakan jemputan itu dibuat kepada pelajar tingkatan enam untuk menonton filem tersebut bersama-sama dengan Menteri Pendidikan Fadhlina Sidek pada 23 Mei lalu di GSC Alamanda.

“Sukacita dimaklumkan, pejabat Menteri Pendidikan telah menjemput pelajar tingkatan 6 SMKPP 5(1) untuk bersama-sama BM Fadhlina binti Sidek untuk menonton tayangan eksklusif ‘Anwar The Untold Story’,” kata surat tersebut bertarikh 23 Mei.

Agenda Daily cuba mendapatkan pengesahan berhubung surat tular tersebut dengan Menteri terbabit.

Radzi yang juga bekas Menteri Pendidikan turut berkongsi Memo dari Pejabat Pengarah Jabatan Bomba dan Penyelamat Malaysia Kuala Lumpur yang menjemput anggotanya untuk menghadiri tayangan amal filem tersebut pada 20 Mei lalu di GSC IOI Mall Putrajaya.

“Sukacita dimaklumkan bahawa Jabatan Bomba dan Penyelamat Malaysia akan mengadakan Tayangan Amal Filem: Anwar, The Untold Story,” kata surat bertarikh 19 Mei itu.

Pengesahan berhubung surat itu juga sedang dibuat dengan agensi terbabit.

Dalam hantaran sama, Radzi menghantar komen sindiran dengan menulis, “Sedang viral. The Unsold Story?” dan perkongsian tersebut setakat ini mendapat 413 komen oleh pengguna media sosial.

Majoriti pengguna media sosial mengkritik dan menyindir tindakan pihak terbabit yang mengeluarkan surat tersebut.

Anwar: The Untold Story dibintangi Farid Kamil yang memegang watak Anwar, manakala aktres popular Indonesia, Acha Septriasa membawa watak Datuk Seri Dr Wan Azizah Wan Ismail selaku teraju utama.

Selain itu, filem berdurasi berlatarkan tempoh antara 1993 dan 1998 ketika memegang jawatan sebagai Timbalan Perdana Menteri dan Menteri Kewangan berdurasi 108 minit turut dibintangi oleh Hasnul Rahmat, Firdaus Karim, Saskia Chadwick, Piet Pagau dan Dewi Irawan.

Ia menemui penonton di 124 pawagam seluruh Malaysia sejak 18 Mei lalu.


56.0 peratus terima dos penggalak

Kementerian Kesihatan (KKM) memaklumkan sejak 13 Oktober tahun lalu hingga semalam lebih 13.17 juta atau 56.0 peratus individu dewasa telah menerima suntikan dos penggalak vaksin Covid-19.

Semalam sahaja sebanyak 103,222 individu menerima suntikan dos ketiga itu, menjadikan keseluruhannya seramai 13,174,229 menerima dos penggalak, lapor KKM menerusi laman sesawangnya Covidnow yang dikemas kini pagi ini.

Pada masa sama, KKM memaklumkan sejak Program Imunisasi Covid-19 Kebangsaan (PICK) dilancarkan 24 Februari 2021 lalu hingga semalam, seramai 22,936,160 atau 97.5 peratus individu dewasa telah lengkap divaksinasi.

Manakala, seramai 23,212,186 atau 98.7 peratus lagi populasi dewasa menerima sekurang-kurangnya dos pertama daripada vaksin dua dos atau vaksin dos tunggal.

Sementara itu, 5,669,048 remaja berusia 12 hingga 17 tahun menerima suntikan vaksin Covid-19 masing-masing.

Daripada jumlah itu, 2,795,278 atau 89.8 peratus remaja melengkapkan dos masing-masing, manakala 2,873,770 atau 92.3 peratus lagi remaja menerima sekurang-kurangnya satu dos.

Bagi PICK Kanak-Kanak pula, seramai 135,478 atau 3.8 peratus daripada golongan itu menerima suntikan dos pertama.

Keseluruhannya lebih 64.92 juta dos vaksin Covid-19 telah diberikan kepada populasi Malaysia, termasuk rakyat asing, dengan 25,731,438 individu telah lengkap divaksinasi.

Sementara, 26,221,434 atau 80.3 peratus individu lagi menerima sekurang-kurangnya satu dos.

Pecahan pemberian vaksin mengikut negeri sehingga 12 Februari 2022. – Sumber Covidnow KKM


Lapan kampung di Perak banjir, 493 mangsa pindah menjelang PRU-15

Ketika proses penamaan calon Pilihan Raya Umum Ke-15 (PRU-15) rancak dijalankan pagi ini (Sabtu, 5 November 2022), lapan kampung di daerah Larut Matang dan Selama, Perak berdepan detik cemas apabila rumah mereka mula dimasuki air banjir.

Susulan itu, sehingga jam 12 tengah hari ini seramai 493 mangsa banjir terpaksa dipindakan ke lima pusat pemindahan sementara (PPS) yang dibuka bagi menempatkan mangsa berkenaan.

Jumlah itu meningkat berbanding hanya 113 mangsa daripada 31 keluarga yang dipindahkan semalam

Jurucakap Angkatan Pertahanan Awam Malaysia (APM) dan Sekretariat Jawatankuasa Pengurusan Bencana Daerah Larut Matang dan Selama (LMS) berkata, ia susulan hujan lebat berterusan yang melanda beberapa kawasan di sekitar Perak.

Sementara itu, Jurucakap Jabatan Bomba dan Penyelamat Malaysia (JBPM) Perak, berkata lima PPS yang dibuka adalah Masjid Changkat Ibol yang menempatkan 264 mangsa, Masjid Batu 8 (138), Sekolah Kebangsaan (SK) Abdullah (42), Surau Kampung Perak (12) dan SK Matang Gelugor (37).

Selain itu, lapan kampung yang dilanda banjir adalah Kampung Bukit Cempedak, Changkat Ibol, Kampung Ceh, Batu 8 Bendang Siam, Kampung Senduk Hulu, Changkat Ning, Kampung Jaha dan Kampung Matang Gelugor.

Sementara itu, PPS Tengah yang dibuka pada jam 5 pagi tadi dan menempatkan enam mangsa ditutup pada jam 9 pagi.

Jurucakap JBPM Perak berkata, keadaan banjir di beberapa kawasan mencatatkan penurunan dan pihaknya masih membuat pemantauan berterusan di lokasi.

PRU-15 akan diadakan pada 19 November ini setelah Perdana Menteri barisan Nasional Datuk Seri Ismail Sabri Yaakob membubarkan Parlimen pada 10 Oktober lalu, tanpa mempedulikan rayuan supaya pilihan raya tidak diadakan pasa musim bencana, termasuk musim tengkujuh.

Khamis lalu (3 November), Jabatan Meteorologi Malaysia (MetMalaysia) mengeluarkan amaran bahawa Monsun Timur Laut akan melanda negara lebih awal daripada jangkaan.

Jabatan itu menganggarkan monsun itu dijangka bermula dari Selasa (7 November 2022) dan berterusan sehingga kira-kira Mac tahun depan.

Kira-kira empat hingga enam episod hujan monsun, yang akan membawa hujan lebat berterusan, dijangka berlaku sepanjang tempoh ini.

“Seperti musim tengkujuh sebelum ini, hujan lebat berterusan walaupun beberapa hari telah diketahui menyebabkan bencana banjir di kawasan rendah dan kawasan berhampiran sungai.

“Sekiranya hujan lebat berterusan berlaku serentak dengan fenomena air pasang besar, maka risiko banjir pasti akan meningkat,” kata MetMalaysia memberi amaran.


Gempa bumi di China, 22 orang cedera

Gempa bumi menggegarkan bandar pelancongan popular Lijiang, hari ini dan mengakibatkan kira-kira 22 orang mengalami kecederaan.

Gempa dengan kedalaman cetek melanda barat daya China dan menurut Kajian Geologi AS (USGS), gempa itu berlaku di sempadan antara wilayah Yunnan dan Sichuan dengan magnitud pada 5.4 dan kedalaman pada 38 kilometer (km).

USGS menyatakan, pusat gempa berada pada jarak 115 kilometer dari Lijiang di wilayah Yunnan.

Sementara itu, Pusat Rangkaian Gempa Bumi China kemudiannya mengukur magnitud pada 5.5 dengan kedalaman 10 km.

China kerap dilanda gempa bumi terutamanya di kawasan pergunungan barat dan barat daya.

Pada September lalu, tiga orang terbunuh dan berpuluh-puluh cedera apabila gempa bumi kedalaman sedikit melanda wilayah Sichuan dan puluhan ribu rumah rosak.

Gempa bumi berukuran 7.9 magnitud di wilayah Sichuan pada 2008 turut menyebabkan lebih 80,000 orang terkorban.


Selepas dikritik Zahid, Annuar balas siapa guna parti seperti hak peribadi?

Tan Sri Annuar Musa mempersoalkan siapa sebenarnya yang menggunakan parti sebagai perisai dan menguruskannya sebagai hak peribadi demi kepentingan sendiri, ia selepas Datuk Seri Ahmad Zahid Hamidi membidasnya susulan komen berhubung pendedahan PASleak.

Presiden UMNO itu terdahulu membidas Annuar yang dilihat tidak mengambil serius pendedahan PASleak kerana mengganggap ia bukan sesuatu yang luar biasa, tetapi bagi Zahid ia adalah suatu yang amat serius kerana sedang berdepan pertuduhan di mahkamah.

Annuar menegaskan kesetiaannya adalah kepada parti dan bukan setia terhadap seseorang individu.

“Kesetiaan pada parti memang amat penting. Ia berbeza dengan setia kepada individu, yang kadangkala dianggap sebagai tanda setia pada parti.

“Kesilapan individu, perlakuan individu yang menyalahi roh, matlamat dan semangat perjuangan parti tidak boleh menuntut kesetiaan kerana itu individu dan bukannya parti,” kata Annuar dalam satu hantaran di Facebooknya.

Dalam pada itu, Annuar juga membidas siapa sebenarnya yang menggunakan parti untuk mempertahankan diri sendiri sehingga sanggup melanggar mandat parti.

“Sering parti dijadikan perisai tindakan peribadi. Parti tidak boleh diurus sebagai hak peribadi.

“Membelakangi mandat parti, tidak menjunjung amanah parti, tindakan tidak patuh kepada keputusan parti, lain ditetapkan parti lain dibuat di luar pengetahuan parti, membohongi parti adalah antara tanda tidak setia kepada parti,” katanya lagi.

Sebelum ini tular di media sosial beberapa keratan didakwa minit mesyuarat PAS yang merancang untuk menjatuhkan UMNO dan Barisan Nasional (BN), termasuk menyegerakan usaha memastikan Zahid dipenjarakan.

Semalam Presiden UMNO itu mengingatkan pemimpin parti supaya tidak “menderhaka” kepada parti dengan mengikut rentak musuh yang penuh dengan muslihat.

Annuar sebelum ini pernah mendakwa Zahid memberikan perakuan bersumpah bagi menyokong Ketua Pembangkang, Datuk Seri Anwar Ibrahim untuk dilantik menjadi Perdana Menteri menggantikan Tan Sri Muhyiddin Yassin.

Dalam pada itu, Annuar berkata, tindakan mempertikai kesetiaan hanya akan menanam kebencian sesama ahli dan hanya akan melemahkan UMNO.


Adakah Anwar mahu Peguam Negara baharu yang dipilih dan sokong UMNO?

Tindak-tanduk Ketua Pembangkang Datuk Seri Anwar Ibrahim agak pelik kebelakangan ini dan pendiriannya seakan-akan selari dengan kluster mahkamah dalam UMNO yang mahu Peguam Negara baharu dilantik bagi menggantikan Tan Sri Idrus Harun.

Persoalan yang menjadi tanda tanya ramai pihak, adakah Anwar masih meneruskan kerjasama dengan anak muridnya, Datuk Seri Ahmad Zahid Hamidi walaupun sudah ditipu sebelum ini dengan membuat desakan terhadap Peguam Negara supaya digantikan dengan orang baharu?

Untuk rekod, Idrus dilantik semasa pentadbiran Tan Sri Muhyiddin Yassin dan menjalankan tanggungjawabnya dengan baik serta beramanah apabila tidak berkompromi dalam kes-kes mahkamah berprofil tinggi melibatkan kluster mahkamah yang sedang dibicarakan ketika ini.

Anwar dan blok pembangkang nampaknya tidak berpandangan jauh, sekiranya Idrus digantikan pasti Peguam Negara baharu yang dipilih nanti adalah yang akan memihak kepada kluster mahkamah dan adakah pembangkang mahu mengambil risiko tersebut.

Ini bukan kali pertama Anwar dan pengikut fanatiknya membuat kesilapan bodoh, malah sebelum ini juga mereka terlalu yakin kononnya memiliki majoriti untuk menjadi Perdana Menteri (PM) tapi sebaliknya yang berlaku adalah UMNO kembali menjadi dominan di Putrajaya.

Secara tidak langsung, desakan Anwar dan blok pembangkang itu menunjukkan kesanggupan mereka menerima Peguam Negara baharu yang akan dipilih UMNO dan ia membuktikan mereka sanggup bersekongkol untuk membebaskan kluster mahkamah yang sudah semakin tersepit ketika ini.

Lebih baik sekiranya blok pembangkang membuat analisa risiko atau penilaian terhadap implikasi yang akan berlaku sekiranya Peguam Negara baharu dilantik, bagaimana jika pengganti tersebut adalah seseorang yang mempunyai latar belakang terkait dengan pemimpin UMNO dan bersimpati dengan kluster mahkamah sehingga akan membebaskan mereka daripada pertuduhan jenayah yang sedang dihadapi di mahkamah ketika ini.

Sudah cukuplah blok pembangkang dihina rakyat kerana kebodohan mengikut telunjuk Anwar, sampai bila mahu menjadi lembu dicucuk hidung seorang pemimpin yang asyik mengejar cita-cita peribadinya untuk menjadi PM.

Usul percaya di Dewan Rakyat sama ada akan dibentang atau tidak bukan soal mustahak sekarang ini, lebih penting ketika ini adalah membincangkan soal kebajikan dan kepentingan rakyat yang sedang berdepan krisis kesihatan paling teruk dalam sejarah dunia.

Sampai bila rakyat perlu berdepan dengan kemelut politik tidak berkesudahan dan melihat drama ahli-ahli politik yang bercakaran merebut kuasa.

Blok pembangkang dan Anwar sejak PM baharu, Datuk Seri Ismail Sabri Yaakob mengangkat sumpah juga seakan sudah kehilangan idea dalam memperjuangkan nasib rakyat, malah tidak ada lagi ulasan-ulasan serta idea yang bernas untuk membela nasib rakyat.

Tiada lagi tuntutan-tuntutan yang sebelum ini pembangkang canangkan kepada rakyat untuk dibawa kepada pihak kerajaan.

Yang disibukkan sekarang oleh Anwar dan blok pembangkang sekarang adalah lebih kepada isu pembukaan Parlimen pada 13 September ini, adakah mahu dimalukan sekali lagi selepas Anwar gagal menjadi PM kesembilan?

Keabsahan atau tidak, lantikan Ismail Sabri adalah mengikut lunas Perlembagaan dan sudahpun mengangkat sumpah.

Lebih baik blok pembangkang mencari titik persamaan untuk membawa negara dan rakyat keluar daripada belenggu Covid-19, bukan berpolitik 24 jam hanya semata-mata kerana Anwar tidak dapat jadi PM baharu.

Belajarlah menerima realiti dan hakikat bahawa mereka tidak ada majoriti yang cukup untuk mengangkat individu bernama Anwar untuk menjadi PM.


12 negara EU berdepan krisis gas

Dua belas negara Kesatuan Eropah (EU) kini berdepan kekurangan gas setelah Russia bertindak memotong bekalan, kata Ketua Dasar Iklim EU Frans Timmermans, ketika blok itu menghadapi kebuntuan jalan keluar yang semakin mendalam dengan Moscow.

Russia mengurangkan aliran gasnya melalui saluran paip Nord Stream 1 miliknya kepada 40 peratus daripada kapasiti minggu lalu berikutan masalah peralatan, setelah memotong gas ke Poland, Bulgaria, Belanda, Denmark dan Finland, kerana negara-negara itu enggan mematuhi skim pembayaran baharu, menggunakan rubel.

Timmermans berkata 10 daripada 27 negara anggota EU telah mengeluarkan “amaran awal” mengenai bekalan gas – yang pertama dan paling teruk daripada tiga tahap krisis yang dikenal pasti dalam peraturan keselamatan tenaga EU.

“Risiko gangguan gas penuh kini lebih nyata berbanding sebelum ini,” katanya.

Beliau mengulangi dakwaan Brussels bahawa Russia telah menjadikan bekalan tenaga sebagai senjata, namun Moscow menafikan pemotongan itu mempunyai motif tertentu.

EU bergantung 40 peratus bekalan gas kepada Russia sebelum Moscow menyerang Ukraine.

Dengan bekalan Russia yang semakin berkurangan dan harga gas yang melambung tinggi, sesetengah negara telah meningkatkan penggunaan loji janakuasa arang batu, sambil menegaskan langkah itu adalah sementara dan tidak akan menggagalkan sasaran perubahan iklim.

Jerman akan memasuki tahap amaran kecemasan kedua gas pada Khamis, sumber memberitahu Reuters.

Negara dengan kadar ekonomi tertinggi di Eropah itu telah mengaktifkan peringkat pertama pelan kecemasannya pada Mac.

Negara EU mesti mempunyai rancangan untuk menguruskan tiga tahap krisis bekalan gas – amaran awal, amaran dan kecemasan.

Peringkat “amaran awal” memfokuskan kepada pemantauan bekalan, manakala “penggera” secara teorinya menunjukkan harga tinggi kepada pengguna dan membantu menurunkan permintaan.

Manakala, tahap “kecemasan” membolehkan kerajaan memaksa industri menyekat aktiviti untuk menjimatkan gas.

Tindakan Russia memotong bekalan gas itu telah menimbulkan kebimbangan bahawa Eropah akan bergelut untuk mengisi simpanan gas – kini pada 55 peratus – cukup untuk menghadapi sebarang kejutan bekalan lanjut semasa kemuncak musim sejuk

Bulan lalu, EU bersetuju dengan undang-undang kecemasan yang memerlukan negara mengisi simpanan gas 80 peratus menjelang 1 November tahun ini. – Reuters


Mesyuarat MT UMNO malam ini, penentuan bertanding solo atau bersama parti lain

Satu mesyuarat khas Majlis Tertinggi (MT) UMNO difahamkan akan diadakan pada malam ini.

Menurut sumber dalaman parti itu, mesyuarat tersebut diadakan bagi berbincang dan membuat keputusan sama ada UMNO akan bertanding bersendirian atau melakukan kerjasama dengan parti lain bagi menghadapi Pilihan Raya Negeri (PRN) Melaka, bulan depan, lapor Utusan Malaysia.

Semalam Timbalan Presiden UMNO, Datuk Seri Mohamad Hasan dalam sidang akhbar di Seremban memaklumkan, Mesyuarat Khas MT UMNO akan dibuat dalam masa terdekat bagi membincangkan perkara tersebut.

Jelas beliau, Biro Politik UMNO terlebih dahulu akan mengadakan mesyuarat bagi membincangkan perkara tersebut sebelum syor diberi dalam mesyuarat khas MT itu untuk dibuat keputusan mengenainya.

“Kami akan bincang syor biro politik dan pandangan-pandangan lain akan dibincang dengan teliti, kerana mesyuarat khas ini satu agenda sahaja, jadi kita tidak ambil banyak masa untuk bincang.

“Jadi apa juga keputusan akan diputuskan dalam mesyuarat tersebut, saya yakin presiden akan buat kenyataan, setakat hari ini, tiada keputusan apa-apa, orang boleh bayangkan apa-apa tapi biarlah UMNO buat keputusan,” kata Mohamad semalam.


PRN Melaka: PN kekal ketengah calon muda, guna satu lambang

Pengerusi Perikatan Nasional (PN) Tan Sri Muhyiddin Yassin memberi jaminan calon muda yang akan diketengah gabungan itu bagi menghadapi Pilihan Raya Negeri (PRN) Melaka 20 November ini, terdiri daripada pelbagai kaum dan berkelayakan.

Menurutnya sebahagian besar calon kali ini terdiri daripada golongan muda lelaki dan wanita yang dijangka akan mendapat sokongan.

“Sebelum itu bila dah sepakat, kita akan perkenalkan calon-calon kita. Saya bagi jaminan calon-calon (PN) yang berkelayakan, sebahagian besar orang-orang muda lelaki dan wanita, daripada semua kaum dan saya jangka akan dapat sokongan,” jelasnya.

Mengenai pembahagian kerusi DUN di antara parti komponen PN, Muhyiddin berkata perkara itu akan diputuskan sebelum hari penamaan calon pada 8 November depan.

“Itu bagi saya harus terima sebagai satu cabaran dan akan usahakan menawarkan kepimpinan untuk negeri Melaka. Kita dah bincang tapi belum lagi selesai, saya jangkakan akan dimuktamadkan sebelum hari penamaan calon,” katanya.

Katanya, pembahagian kerusi dalam PN adalah adil dan saksama.

Mengenai kenyataan Timbalan Presiden PAS Datuk Seri Tuan Ibrahim Tuan Man untuk menggunakan lambang parti itu menghadapi PRN Melaka, Muhyiddin perkara itu adalah pandangan peribadi.

Katanya, keputusan telah dibuat dalam mesyuarat PN untuk menggunakan satu logo dalam berdepan PRN Melaka.

“Dalam sistem demokrasi ini semua orang boleh bagi pendapat, tapi saya nak jelaskan dalam PN dan beberapa mesyuarat, kita dah sepakat bahawa parti-parti dalam gabungan ini akan gunakan satu simbol sahaja.

“Itu keputusan, sama ada itu akan disokong oleh mana-mana pihak parti, itu soal kedua.

“Tapi dalam PN, itu keputusan kita, jadi pandangan lain-lain itu pandangan peribadi dan tidak mengikat kita membuat apa apa pendirian untuk pandangan peribadi, kita buat keputusan atas dasar keputusan bersama,” katanya.

Sebelum ini UMNO memberi syarat kepada PAS menggunakan logo sendiri bertanding pada PRN itu jika mahu meneruskan kerjasama.


Speaker Parlimen nafi keluar surat beritahu PM tiada majoriti

Yang di-Pertua Dewan Rakyat, Datuk Azhar Azizan Harun menafikan laporan berita yang didakwa disiarkan laman sesawang Suara.TV bertajuk ‘Perdana Menteri terima surat Speaker maklum tiada majoriti, mahu bubar Parlimen’.

Azhar dalam satu kenyataan hari ini menyangkal laporan palsu tersebut, sekali gus menafikan beliau ada mengeluarkan sebarang surat kepada Perdana Menteri, Tan Sri Muhyiddin Yassin.

“Saya merujuk kepada berita portal Suara.TV pada hari ini bertajuk “Perdana Menteri terima surat Speaker maklum tiada majoriti, mahu bubar Parlimen” yang memaklumkan saya sebagai Yang di-Pertua Dewan Rakyat telah memaklumkan kepada Perdana Menteri bahawa kerajaan pimpinan Perdana Menteri telah hilang majoriti.

“Saya tidak keluarkan apa-apa surat kepada Perdana Menteri seperti yang dilaporkan. Itu berita palsu,” tegas beliau.

Pada masa sama pihak Suara.TV juga menafikan laman sesawang itu menyiarkan berita berkenaan.

Dalam penafiannya hari ini, halaman Editorial Suara.TV menafikan pernah mengeluarkan artikel ‘Perdana Menteri Terima Surat Speaker Maklum Tiada Majoriti, Mahu Bubar Parlimen’ seperti yang tular di aplikasi Whatapp dan media sosial yang lain.

“Adalah dinyatakan, artikel yang tular menggunakan logo Suara.TV adalah palsu dan berniat jahat,” katanya.

Difahamkan, berita palsu itu muncul tatkala tular laporan mengatakan Perdana Menteri akan mengadakan pertemuan dengan ketua-ketua parti di dalam Perikatan Nasional (PN) petang ini.


Ahli MT kalah pilihan raya penentu masa depan UMNO? UMNO bakal lingkup

Tidak dapat dinafikan lagi sekarang berlaku pertembungan secara terbuka antara Majlis Tertinggi (MT) UMNO dengan Ahli-ahli Parlimen (MP) UMNO yang tidak sependapat dengan keputusan berhubung hala tuju diputuskan badan tertinggi parti itu.

Minggu lepas MT UMNO membuat keputusan untuk menarik sokongan terhadap kerajaan Perikatan Nasional (PN) dan Perdana Menteri Tan Sri Muhyiddin Yassin, ia sekaligus mencetuskan satu lagi kemelut politik.

Bagaimanapun, keputusan tersebut disanggah oleh sekumpulan MP UMNO yang tidak bersetuju keputusan yang diumum oleh Presiden, Datuk Seri Ahmad Zahid Hamidi dan disokong pula oleh majoriti Ahli MT yang kalah dalam pilihan raya umum lalu.

Untuk rekod, ini bukan kali pertama keputusan kontroversi yang MT UMNO pernah buat, ia pernah berlaku semasa era pentadbiran Datuk Seri Najib Razak dimana beberapa pemimpin utama parti itu dipecat, antara yang menjadi mangsa adalah Muhyiddin yang dipecat sebagai Timbalan Presiden, Datuk Seri Shafie Apdal yang dipecat sebagai Naib Presiden dan bekas Menteri Besar Kedah, Datuk Seri Mukhriz Mahathir pada 2016.

UMNO ketika itu berdepan perpecahan besar, Muhyiddin yang dipecat waktu itu kemudiaan bersama-sama Mukhriz menubuhkan parti Bersatu yang kini peneraju utama kerajaan di Putrajaya.

Keputusan pemecatan tersebut dibuat oleh ahli-ahli MT yang menyokong Najib waktu itu dan ia dibuat secara sebulat suara, ia akhirnya juga menyebabkan UMNO dan Barisan Nasional buat kali pertama dalam sejarah hilang kuasa apabila tersungkur dalam Pilihan Raya Umum Ke-14 lalu.

Kini episod sama berulang, Zahid juga menggunakan MT UMNO sebagai alat demi agenda peribadinya bersama Najib dan beberapa individu lain yang terpalit dalam kes mahkamah untuk menjatuhkan kerajaan PN.

Seperti insiden pada 2016, keputusan MT UMNO sekali lagi digunakan untuk menghalalkan hala tuju parti mengikut kehendak Presiden.

Zahid menggunakan beberapa ahli MT yang lantang dan setia kepada kehendak peribadinya, individu seperti Naib Presiden Datuk Seri Khaled Nordin, Datuk Puad Zarkashi, Datuk Razlan Rafii dan beberapa lagi ahli MT lain menjadi perisai terhadap sebarang keputusan parti yang dimuktamadkan.

Jadi apakah persamaan mereka ini yang sentiasa menyokong setiap keputusan Zahid? Persamaannya adalah mereka semua ini kalah dalam pilihan raya umum lalu.

Nampaknya masa depan dan hala tuju parti kini sedang ditentukan oleh beberapa Ahli MT yang tewas semasa pilihan raya lalu dan besar kemungkinan ia akan melingkupkan parti tersebut.

Seorang pemimpin senior UMNO, Datuk Seri Nazri Aziz memberitahu Agenda Daily, kebanyakkan Ahli-ahli MT yang senada dengan Zahid sebenarnya mempunyai cita-cita untuk bertanding semula dalam pilihan raya dan mereka terpaksa mengikut telunjuk Presiden bagi berpeluang untuk menjadi calon.

“Pertama sekali ahli-ahli MT ini mereka kalah dalam pilihan raya dan ramai daripada mereka duduk dalam Majlis Tertinggi kalah pilihan raya.

“Kepada mereka kalau cepat diadakan pilihan raya apabila jatuh kerajaan, mereka nak bertanding baliklah,” katanya.

Jelas Nazri lagi, kuasa Presiden dalam menandatangani watikah calon juga menyebabkan ramai ahli MT yang tidak berani melawannya dan ia digunakan sebagai alat untuk menggugut mereka supaya menyokong serta patuh kepada arahannya.

“Siapa tak sokong dia, dia masih presiden dia kata. Dia dia sign (tandatangan) watikah. Ini gunakan sebagai menggugut Ahli-ahli MT dan juga Ahli-ahli Parlimen.

“Kalau dicadang balik nama mereka (MT) dia tidak akan tandatangan jadi ini menyebabkan ada tekanan di kalangan ahli-ahli MT yang mahu cepat pilihan raya diadakan dan nak bertanding. Sebab itu dia kena sokong dan yang jadi Ahli Parlimen ni pun dia kena sokong Zahid sebab kalau tak sokong nanti dia tak mahu tandatangan watikah,” katanya lagi.

Jelas Nazri, keputusan yang diumumkan oleh Zahid selepas mesyuarat MT baru-baru ini sama sekali melanggari ketetapan yang dibuat semasa Perhimpunan Agung UMNO 2020 (PAU) yang lalu.

“Apa keputusan parti? Keputusan parti ialah PAU, apa keputusan PAU? Tak boleh putus hubungan dengan kerajaan PN sehingga PRU15,” ujarnya lagi.

Kebimbangan dikalangan pemimpin UMNO adalah masa depan parti sedang diatur oleh beberapa Ahli-ahli MT yang tidak mempunyai kredibiliti dan ia bakal menghancurkan parti.

Jadi, adakah akar umbi UMNO mahu melihat parti dihancurkan oleh segelintir pemimpin yang ditolak rakyat semasa PRU lalu untuk menentukan masa depan parti? Lebih baik fikir dua kali sebelum terjerumus ke lembah yang lebih menghinakan, hilang kuasa kerana kepentingan peribadi oleh beberapa individu yang mahu memusnahkan parti.


PRN Johor demi kepentingan rakyat, bukan kerana Kluster Mahkamah

Langkah UMNO mengadakan Pilihan Raya Negeri (PRN) Johor sebenarnya ada demi kepentingan rakyat semata-mata bukan sebaliknya, kata Datuk Seri Dr. Shamsul Anuar Nasarah

Pengarah Komunikasi Barisan Nasional (BN) itu berkata tidak benar dakwaan PRN yang bakal diadakan adalah berpunca daripada Kluster Mahkamah, malah keputusan membubarkan Dewan Undangan Negeri (DUN) Johor sudah mengambilkira pelbagai aspek.

“Pasti keputusan dibuat setelah mengambil kira pelbagai perkara, namun jika kerana itu memberikan gambaran kononnya DUN Johor dibubar atas desakan Kluster Mahkamah adalah sangat tidak wajar.

“UMNO dan BN adalah parti yang utamakan kepentingan rakyat. Kita tidak membuat keputusan atas kepentingan individu. Rakyat Negeri Johor memerlukan sebuah kerajaan yang stabil dan kuat,” katanya dalam kenyataan di Facebook hari ini.

Jelasnya lagi, UMNO hanya mahu menyerahkan kembali kuasa kepada rakyat untuk mengundi dalam PRN kali ini.

“Membubarkan DUN Johor yang akhirnya membawa kepada PRN Johor adalah gambaran tanggungjawab UMNO dan BN menyerahkan kembali kuasa memilih kepada rakyat agar dapat menentukan kerajaan benar-benar memimpin di atas mandat sebenar daripada rakyat, yakni kerajaan yang rakyat inginkan,” katanya lagi.

Katanya, DUN Johor dibubarkan atas perkenan Sultan Johor setelah dipersembahkan oleh Menteri Besar, Datuk Hasni Mohammad selaras dengan Undang-Undang Negeri Johor.

Dalam pada itu, Shamsul Anuar juga berkata kedudukan kerajaan sedia ada di Johor sangat rapuh kerana memiliki satu majoriti sahaja.

“Realitinya apabila kematian ADUN Kempas, Datuk Osman Sapian pada Disember lalu, kedudukan Kerajaan BN dan PN Johor sangat rapuh. Daripada 56 kerusim untuk mendapat majoriti mudah ialah 29 kerusi.

“Sebaliknya Hari ini (sebelum dibubarkan) kerajaan Johor ada 28 kerusi (BN dan PN) manakala PH memiliki 27 kerusi,” katanya lagi.


Penjawat awam Gred 56 ke bawah dapat ‘duit raya’ RM500: Ismail Sabri

Kerajaan mengumumkan Bantuan Khas Kewangan Aidilfitri sebanyak RM500 kepada semua penjawat awam Gred 56 dan ke bawah.

Perdana Menteri Datuk Seri Ismail Sabri Yaakob berkata, pemberian itu termasuk kepada kakitangan di bawah skim ‘contract of service,’ ‘contract for service,’ pegawai sambilan harian serta lantikan di bawah MySTEP.

“Kerajaan juga bersetuju untuk memberi bantuan khas sebanyak RM250 kepada pesara kerajaan. Pembayaran bagi bantuan khas ini akan dibuat bersama dengan pembayaran gaji April iaitu pada 25 April ini,” katanya dalam kenyataan hari ini.

Perdana Menteri berkata, bantuan khas itu membabitkan peruntukan sebanyak RM923 juta dan akan memanfaatkan lebih dua juta penjawat awam serta pesara.

“Pengumuman pemberian Bantuan Khas Kewangan Aidilfitri pada tahun ini dibuat lebih awal sebagai satu langkah keprihatinan kerajaan dalam membantu mereka membuat perancangan awal dan persiapan bagi menyambut Aidilfitri.

“Pemberian ini adalah bagi menghargai jasa dan pengorbanan penjawat awam dalam menggalas tanggungjawab menyampaikan perkhidmatan kepada Keluarga Malaysia,” katanya.

Katanya, kerajaan berharap dengan pemberian Bantuan Khas itu dapat meringankan beban kewangan kepada penjawat awam dan pesara serta dijadikan sebagai pemangkin kepada mereka untuk terus berkhidmat dengan penuh dedikasi.


Tak perlu sambung MoU dengan pembangkang yang semakin ketakutan: Zahida

Perdana Menteri Datuk Seri Ismail Sabri Yaakob digesa supaya tidak menyambung memorandum persefahaman (MoU) dengan blok pembangkang, Pakatan Harapan (PH) walaupun dipujuk untuk meneruskannya.

Gesaan tersebut dilontar Ketua Puteri UMNO, Datuk Zahida Zarik Khan yang menyifatkan pembangkang kini dalam ketakutan kerana mengetahui bakal kalah sekiranya pilihan raya umum Ke-15 (PRU-15) diadakan lebih awal dan Ismail Sabri sepatutnya tidak melayan tuntutan tersebut.

“Jangan dilayan, permintaan pemimpin DAP yang nak sambung lagi MoU supaya tidak ada PRU dalam masa terdekat.

Jangan dilayan rayuan pemimpin parti Pejuang supaya PRU diadakan sehingga penghujung penggal. Mereka rayu kerana mereka berada dalam ketakutan. Bergementar dalam kekecutan. Selama ini merekalah yang hendak membunuh kita. Kenapa pula kita hendak memberi nyawa kepada mereka untuk bunuh kita Kembali?” katanya semasa ucapan dasar pergerakan itu pagi ini.

Zahida juga berkata sekiranya menunggu lebih lama lagi, tidak mustahil semua parti yang memusuhi UMNO akan bergabung untuk melawan mereka dan sekiranya berlaku ia bakal memusnahkan mereka pula.

“Bersatu adalah Pakatan Harapan, asal usul Bersatu adalah tajaan DAP. PAS pernah bersama DAP.

“Banyak parti-parti yang wujud, termasuk PKR dan MUDA adalah tonggangan DAP. Tak mustahil apabila mereka terpukul teruk di Melaka, di Sarawak dan di Johor mereka semua akan cipta alasan baru atau dalil-dalil baru untuk kembali bertaut memusnahkan kita pulak,” katanya lagi.

Jelasnya lagi, masa sekarang adalah paling sesuai untuk PRU-15 diadakan memandangkan musuh berada pada tahap paling lemah.

“Jangan banyak bertanya apakah UMNO sudah bersedia untuk menghadapi pertempuran baru? Kita patut bertanya setelah terpukul teruk apakah lawan kita lebih bersedia?

“Atau apakah nak tunggu mereka cukup bersedia? Mereka sedang berpecah dan mereka lemah. Saya ulang apa yang Tok Mat sebut semalam serang sewaktu musuh lemah. ‘strike while your enemies are weak’,” katanya lagi.

Terdahulu, PH berkata mereka bersedia meneruskan MoU Transformasi dan Kestabilan Politik yang dimeterai dengan Kerajaan Persekutuan pada September tahun lalu, selepas tarikh 31 Julai depan.

Perkara itu dinyatakan Ahli Parlimen DAP, Anthony Loke yang berkata, pembangkang tiada masalah untuk meneruskan MoU itu, lebih-lebih lagi selepas pindaan Perlembagaan berkaitan undang-undang antilompat parti diluluskan nanti.

Bagaimanapun, beliau menegaskan pada masa sama, Ismail Sabri tidak perlu melayan desakan sesetengah pihak supaya PRU-15 disegerakan.


MoU sokong Anwar tidak dibincang dalam Majlis Tertinggi BN, dakwa MIC

Tiada perbincangan dan ketetapan dipersetujui dalam Majlis Tertinggi (MT) Barisan Nasional (BN) berhubung memorandum persefahaman (MoU) menyokong kerajaan Anwar Ibrahim, dakwa MIC.

Setiausaha Agung MIC, RT Rajasekaran berkata mesyuarat terakhir MT BN pada 22 November tidak ada membuat sebarang keputusan melibatkan MoU tersebut, malah tiada sebarang mesyuarat diadakan bagi membuat keputusan bersama.

Bahkan, tegas beliau, di bawah Perlembagaan BN, Pengerusi BN tidak boleh dan tidak mempunyai kuasa untuk membuat sebarang keputusan yang berkaitan dengan Ahli-Ahli Parlimen BN tanpa berunding dengan parti komponen dalam gabungan itu.

Jelasnya, ini juga terpakai kepada Akuan Berkanun (SD), yang kononnya ditandatangani oleh Ahli-Ahli Parlimen BN sebelum Pilihan Raya Umum, SD tidak pernah disahkan dan diluluskan oleh Majlis Tertinggi BN.

“Saya juga percaya bahawa tidak semua Ahli Parlimen BN telah menandatangani SD.

“Saya membangkitkan isu SD di sini, sekiranya terdapat hujah balas bahawa Pengerusi BN telah diberikan kuasa tanpa had di bawah SD tersebut,” katanya dalam satu kenyataan pada Ahad.

Dalam dokumen perjanjian Kerajaan Perpaduan yang dimeterai antara lima gabungan politik, kelmarin antara syaratnya ialah mengikat mana-mana Ahli Parlimen yang gagal, enggan dan cuai untuk mengekalkan keabsahan Kerajaan Perpaduan Malaysia dalam sebarang undian di Parlimen perlu mengosongkan kerusi mereka serta-merta.

Dokumen itu antara lain menjelaskan, setiap parti gabungan hendaklah mengundi untuk menyokong Perdana Menteri dalam usul-usul berkait dengan usul percaya, perbekalan dan atau apa-apa usul berbentuk prosedur yang mempunyai kesan keabsahan Kerajaan Persekutuan.

Turut digariskan ialah setiap parti hendaklah bertanggungjawab menguruskan secara dalaman bagi memastikan sokongan Parlimen untuk mengekalkan Kerajaan Perpaduan Malaysia dalam sebarang undian.

Dalam pada itu, Rajasekaran yang juga pengamal undang-undang mendakwa, sehingga hari ini, beliau tidak percaya mana-mana parti komponen diberikan salinan SD yang telah mereka laksanakan sebelum ini.

Sehubungan itu, beliau mempersoalkan bagaimana Pengerusi BN melaksanakan MoU tanpa mendapat kelulusan Majlis Tertinggi.

Selain itu, beliau juga percaya parti komponen mahupun ahli Majlis Tertinggi BN tidak diberi salinan MoU untuk disemak dan memberi pendapat mereka tentang syarat perjanjian.

“Jelas sekali, MoU itu tidak boleh dan tidak boleh mengikat mana-mana Ahli Parlimen sekiranya Majlis Tertinggi BN tidak mengesahkan perjanjian tersebut.

“Ia juga tidak sesuai dengan tugas mana-mana Ahli Parlimen untuk mengikat diri mereka dengan kerajaan ini tanpa terlebih dahulu mengambil kira kepentingan terbaik pengundi mereka,” katanya.

Beliau turut mempersoalkan bagaimana jika dasar kerajaan tidak selaras dengan objektif dan prinsip setiap parti komponen dalam BN.

Soal beliau, bagaimana pula sekiranya setiap Ahli Parlimen tidak memutuskan apa-apa dasar dan undang-undang tertentu berdasarkan kesedaran dan kepentingan terbaik mereka untuk pengundi mereka.

“Nampaknya tidak kira betapa teruknya dasar kerajaan atau betapa tidak popular atau tidak adilnya kerajaan, Ahli Parlimen perlu menyokong kerajaan kerana takut kehilangan kerusi mereka.

“Saya percaya ini bukan objektif undang-undang anti lompat parti yang diluluskan oleh kerajaan terdahulu,” katanya.


Bekas polis ke tali gantung bunuh anak tiri

Mahkamah Tinggi hari ini menjatuhkan hukuman gantung sampai mati kepada seorang bekas koperal polis kerana membunuh anak perempuan tirinya, enam tahun lalu.

Hakim Collin Lawrence Sequerah menjatuhkan hukuman itu ke atas Muhammad Khairuanuar Baharuddin, 39, selepas mendapati pihak pembelaan gagal menimbulkan keraguan munasabah di akhir kes pembelaan.

Sejurus prosiding selesai, Muhammad Khairuanuar, berpaling ke arah ahli keluarganya dan meminta mereka menjaga anak-anaknya.

Tertuduh didakwa membunuh Hanis Amanda Mohd Zafil, yang berusia dua tahun ketika kejadian di sebuah kondominium di Seksyen 5, Wangsa Maju di Kuala Lumpur antara 7 pagi dan 7.30 malam, 6 November 2015 mengikut Seksyen 302 Kanun Keseksaan yang memperuntukkan hukuman mati mandatori.

Hakim Sequerah berkata, mahkamah mendapati bahawa seluruh keterangan mengikut keadaan di dalam kes ini menjurus kepada kesimpulan tertuduh membunuh si mati.

“Oleh itu, mahkamah mensabitkan tertuduh di bawah Seksyen 302. Hukuman di dalam kes ini adalah mandatori iaitu gantung sampai mati,” katanya.

Seramai 15 saksi pendakwaan dan seorang saksi pembelaan iaitu tertuduh dipanggil membela diri sepanjang perbicaraan itu. Pendakwaan dikendalikan oleh Timbalan Pendakwa Raya Zahida Zakaria manakala peguam Fahri Azzat mewakili tertuduh.

Kes menyayat hati itu dilaporkan media pada November 2015 yang membawa kepada pembukaan akaun Facebook atas nama ‘Keadilan Untuk Amanda’.


Satu daripada dua cubaan pancingan data di Malaysia berkaitan kewangan

Sistem pembayaran dalam talian kekal menjadi yang paling utama disasarkan oleh pihak tidak bertanggungjawab khususnya penggodam dalam percubaan pancingan data kewangan di Malaysia.

Menurut data baharu Kaspersky – penyedia keselamatan siber dan antivirus multinasional Russia yang beribu pejabat di Moscow – Mac mencatatkan pengesanan tertinggi bagi ancaman itu iaitu sebanyak 41.09 peratus.

Pada Februari pula menyaksikan penjenayah siber mengintai untuk menganiaya pengguna melalui perbankan, sistem pembayaran dan membeli-belah dalam talian, pada kadar 52.43 peratus, hanya 1.57 peratus lebih rendah daripada keseluruhan rantau Asia Tenggara dari segi percubaan pancingan data berkaitan kewangan.

Peratusan itu adalah daripada data tanpa nama berdasarkan pencetus komponen penentu dalam sistem Anti-Phishing Kaspersky pada komputer pengguna.

Komponen ini mengesan semua halaman dengan kandungan pancingan data yang telah cuba dibuka oleh pengguna dengan mengikuti pautan dalam mesej e-mel atau di web, selagi pautan ke halaman ini terdapat dalam pangkalan data Kaspersky.

Kaspersky berkata percubaan pancingan data perbankan dan sistem pembayaran mungkin lebih rendah sejak 1 April 2022.

Ini adalah permulaan yang diumumkan bagi pembukaan semula sempadan Malaysia kepada pengembara antarabangsa, serta bagi rakyat Malaysia melancong ke luar negara tanpa perlu dikuarantin.

Bagaimanapun percubaan pancingan data membeli-belah dalam talian meningkat pada April kepada 8.67 peratus, dengan kemungkinan ramai yang melihat kepada tawaran dalam talian yang mungkin menjanjikan cabutan bertuah.

“Di samping peningkatan penggunaan dalam transaksi digital di Asia Tenggara, kami juga melihat peningkatan ‘Super Apps’ di rantau ini.

“Ini ialah aplikasi mudah alih yang menggabungkan semua fungsi monetari popular termasuk e-perbankan, dompet mudah alih, beli-belah dalam talian, insurans, tempahan perjalanan dan juga pelaburan.

“Meletakkan data dan wang digital kita dalam satu bakul boleh mencetuskan bebola salji selepas itu, dengan kesan serangan pancingan data yang besar pada kadar yang tidak dijangka,” kata Pengurus Besar Kaspersky untuk Asia Tenggara, Yeo Siang Tiong.

‘Super Apps’ ialah cara bank tradisional dan penyedia perkhidmatan menonjol dalam industri yang agak ramai. Semasa mereka cuba bekerjasama dengan pihak ketiga dan menggabungkan perkhidmatan mereka ke dalam satu aplikasi mudah alih, permukaan serangan berkembang, membuka lebih banyak pintu eksploitasi berniat jahat.

Helah kegemaran penjenayah siber

Pancingan data kekal sebagai helah paling berkesan pada lengan penjenayah siber. Ia adalah cara yang diketahui untuk menembusi rangkaian pengguna atau syarikat dengan memainkan emosi pengguna.

Senario yang mungkin diberikan bahawa satu aplikasi mempunyai semua butiran kewangan pengguna, pautan pancingan data mudah yang meminta bukti kelayakan pengguna boleh menjejaskan semua data yang tersedia dalam aplikasi.

“Adalah diketahui bahawa penjenayah siber mengikuti jejak wang, jadi adalah penting bagi bank, pembangun aplikasi dan penyedia perkhidmatan untuk mengintegrasikan keselamatan siber dari permulaan pembangunan aplikasi.

“Kami menjangkakan penggodam menyasarkan Super Apps yang semakin meningkat, kedua-dua infrastruktur dan penggunanya melalui serangan kejuruteraan sosial.

“Kami menggesa semua syarikat integrasi teknologi atau fintech untuk menggunakan pendekatan selamat mengikut reka bentuk dalam sistem mereka dan terus menyediakan pendidikan proaktif untuk pengguna mereka dalam tempoh ini di mana serangan pancingan data terus berkembang pesat,” kata Yeo.

Walaupun sistem keselamatan disediakan di kebanyakan syarikat kewangan untuk melindungi pelanggan daripada menjadi mangsa kepada aktiviti yang mencurigakan, pencegahan adalah lebih baik daripada mengubati; banyak lagi yang boleh dilakukan secara proaktif di peringkat individu dan bank.

Menangani ancaman

Bagi perusahaan, kaedah perlindungan yang paling penting ialah mengingati bahawa keselamatan siber harus menjadi strategi “hidup”, bukan platform statik. Ini akan menggabungkan teknologi dan usaha, dan sentiasa dinaik taraf, dikemas kini dan ditambah baik.

Bank dan penyedia perkhidmatan perlu memastikan pasukan keselamatan (atau pakar keselamatan) yang akan dapat memastikan infrastruktur pertahanan siber dikemas kini, dan akan dapat memberikan sokongan sekiranya berlaku serangan siber.

Beberapa langkah penting untuk dipertimbangkan termasuk:

1. Pertimbangkan platform perisikan ancaman: Satu lagi komponen utama yang perlu disertakan ialah memastikan akses kepada trend/ancaman keselamatan IT terkini – yang juga dikenali sebagai perisikan ancaman.

Perisikan ancaman akan memberi gambaran untuk bertindak, dan melukis gambaran yang lebih besar dan tepat tentang kehadiran digital bank, untuk mendidik pihak berkepentingan tentang risiko dan kelemahan yang berterusan.

Ini akan memperkasakan mereka untuk dapat membuat keputusan tentang perkara yang perlu dilakukan bagi mengelakkan kemungkinan bahaya, memperhalusi proses keselamatan sedia ada untuk mempertahankan diri dengan lebih baik daripada ancaman yang diketahui, dan menutup sebarang jurang infrastruktur IT secara berterusan.

2. Pastikan mana-mana sistem keselamatan siber vendor pihak ketiga juga dikemas kini. Terdapat peningkatan laporan tentang bagaimana pelanggaran terhadap sistem keselamatan pihak ketiga telah melibatkan perniagaan.

Sama ada anda bank, kerajaan atau syarikat swasta, tiada siapa yang terlepas daripada ancaman keselamatan ini, dan adalah penting untuk kita mempertingkatkan kewaspadaan apabila ia berkaitan dengan keselamatan siber.

Tidak kira sejauh mana keselamatan vendor pihak ketiga memberitahu anda mengenai sistem mereka, kerana serangan rantaian bekalan yang tinggi telah menunjukkan kepada kita bahawa adalah penting untuk bertanggungjawab ke atas postur keselamatan siber sendiri dan bukannya menyerahkannya di tangan rakan kongsi.

3. Sebagai pihak yang menyamar sebagai aktor ancaman, pelaksanaan langkah pertahanan perlu melampaui melindungi sistem mereka. Bank perlu mengambil langkah proaktif untuk mengingatkan pelanggan agar tidak menjadi mangsa penyamar dan serangan pancingan data dan penipuan, walaupun ia berlaku di luar sistem mereka.

Beberapa perkara yang perlu diingat yang boleh membantu individu melindungi diri mereka daripada serangan pancingan data termasuk:

1. Jangan balas: Walaupun gesaan untuk membalas seperti menghantar mesej “NYAHLANGGAN” atau “BERHENTI” boleh menjadi helah untuk mengenal pasti nombor telefon yang aktif. Penyerang bergantung pada rasa ingin tahu atau kebimbangan anda terhadap situasi yang dihadapi, tetapi anda boleh memilih untuk tidak terlibat.

2. Elakkan daripada menggunakan sebarang pautan atau maklumat hubungan dalam e-mel atau mesej: Pergi terus ke saluran hubungan jika boleh. Tambahan pula, notis segera boleh disahkan terus pada akaun dalam talian atau melalui talian bantuan telefon rasmi.

3. Perhatikan kesilapan, kesilapan menaip dan aksara pelik dalam teks: Sesetengah pelakon ancaman benar-benar bergelut dengan bahasa Inggeris, atau beberapa kesilapan dilakukan dengan sengaja (seperti menggunakan nombor untuk menggantikan abjad tertentu, cth. “Bank L0an” dan bukannya “Pinjaman Bank” ) dalam percubaan untuk memintas penapis spam.

4. Perlahankan jika mesej adalah mendesak: Sifat e-mel dan SMS ialah ia sering dibaca semasa dalam perjalanan, apabila seseorang terganggu atau tergesa-gesa dan dengan itu meninggalkan kawalan diri. Bertenang dan teruskan dengan berhati-hati.

5. Muat turun aplikasi antiperisian hasad, yang boleh melindungi daripada aplikasi hasad seperti Kaspersky Total Security untuk jaring keselamatan.


Lantikan anak Shahrizat berdasarkan merit, kata Annuar Musa

Tan Sri Annuar Musa mempertahankan lantikan Wan Izzana Fatimah Zabedah Mohamad Salleh yang juga anak kepada bekas Ketua Wanita UMNO, Tan Sri Shahrizat Abdul Jalil sebagai Pengarah Bukan Eksekutif Bebas Perbadanan Ekonomi Digital Malaysia (MDEC).

Menteri Komunikasi dan Multimedia berkata lantikan tersebut dibuat berdasarkan merit, malah mengalu-alukan pelantikan tersebut yang dibuat oleh Kementerian Kewangan.

“Pertama dari segi kelayakan jelas, beliau layak dan malah lebih layak.

“Saya nak jelaskan jawatan yang dilantik oleh Menteri Kewangan ini adalah jawatan bukan eksekutif, bermakna bukan duduk sepanjang masa di situ,” katanya di Dewan Rakyat.

Isu lantikan tersebut dibangkitkan Ahli Parlimen pembangkang Kasthuri Patto (PH-Batu Kawan) dan Tan Yee Kew (PH-Wangsa Maju).

Jelas Annuar lagi, Wan Izzana juga masih muda dan berpendidikan tinggi dengan kelayakan dari Universiti Harvard dan Imperial College Business School, malah “track record” dan pengalamannya sendiri.

“Saya merasakan kita perlu adil. Jika kami sebagai ibu bapa menghadapi masalah, kami tidak mahu anak kami diganggu, dia ada kelebihannya,” kata Annuar lagi.

Kasthuri mencelah dengan menyatakan bahawa Wan Izzana juga memegang jawatan dalam TalentCorp dan Pertubuhan Keselamatan Sosial (PERKESO), dan beliau mungkin tidak dapat menjalankan tanggungjawabnya di MDEC.

Selain itu, Wan Izzana juga terpalit dengan kes mahkamah kerana merupakan defendan dalam tuntutan mahkamah yang dilancarkan kerajaan terhadap keluarganya untuk menuntut semula hutang RM253.6 juta daripada National Feedlot Corporation Sdn Bhd (NFC).

Kes itu masih dalam perbicaraan dan dijangka disambung semula di mahkamah pada Januari.

Selain Wan Izzana, individu lain terlibat dalam saman itu termasuk ibu bapanya Shahrizat dan Datuk Seri Mohamad Salleh Ismail, serta adik-beradiknya, Wan Shahinur Izran dan Wan Shahinur Izmir.

Wan Izzana  juga sudah disaman atas kapasitinya sebagai bekas Pengarah NFC.


Israel, Palestin umum gencatan senjata

Selepas sebelas hari pertempuran kedua-dua pihak sehingga memakan korban lebih 200 orang dan mencederakan ribuan yang lain, rejim pengganas Israel hari ini bersetuju mengadakan gencatan senjata di Semenanjung Gaza.

Kenyataan pejabat Perdana Menteri rejim Zionis Israel, Benjamin Netanyahu berkata, Kabinet sebulat suara bersetuju menerima inisiatif Mesir untuk gencatan senjata tanpa syarat.

Pergerakan Perjuangan Islam Palestin (Hamas) yang mentadbir Semenanjung Gaza dan kumpulan Jihad Islam kemudian mengumumkan gencatan senjata bermula jam 2 pagi tadi (23:00 GMT Khamis).

Susulan itu, ribuan rakyat Palestin di Tebing Barat dan Semenanjung Gaza serta di kem pelarian di Lubnan, keluar di jalan-jalan raya awal pagi tadi untuk meraikan kemenangan selepas sebelas hari rejim Zionis terus mengebom mereka.

Masjid-masjid mula melaungkan azan dan takbir hari raya bagi merikan kemenangan kumpulan pejuang, setelah 11 hari Israel gagal memusnahkan Palestin.

Sekurang-kurangnya 232 rakyat Palestin, termasuk 65 kanak-kanak, terbunuh dalam serangan udara besar-besaran rejim Zionis ke atas Semenanjung Gaza dan Tebing Barat sejak 10 Mei lalu.

Di pihak Israel, 12 orang terbunuh termasuk dua kanak-kanak.

Pertubuhan Bangsa-Bangsa Bersatu (PBB) pula melaporkan sekurang-kurangnya 75,000 rakyat Palestin hilang tempat tinggal susulan serangan berterusan rejim pengganas Israel ke atas Semenanjung Gaza.

Ketegangan tercetus susulan tindakan ganas dan agresif askar serta polis rejim itu di wilayah diduduki secara haram di Baitulmaqdis Timur, di mana ratusan rakyat Palestin digempur oleh pasukan keselamatan dan pendatang haram Yahudi di Masjid Al-Aqsa dan penempatan Sheikh Jarrah, pada 10 Mei lalu.

Ketegangan merebak dari Baitulmaqdis Timur ke Semenanjung Gaza selepas pejuang Palestin berikrar akan membalas serangan Israel sekiranya tidak dihentikan. – Agensi


Bot bawa 30 pendatang ke Malaysia karam di Pulau Batam, tujuh hilang

Sebuah bot yang membawa 30 pendatang asing tanpa izin dalam perjalanan ke Malaysia dilaporkan karam di perairan Pulau Putri di Batam, Indonesia, semalam.

Memetik agensi berita Indonesia, Antara, seramai 23 daripada penumpang itu diselamatkan, manakala tujuh lagi dilaporkan hilang.

Seorang pegawai Badan Perlindungan Pekerja Migran (BP2MI) Nusa Tenggara Barat (NTB) Abri Danar Prabawa berkata pada Jumaat (17 Jun 2022) bahawa kebanyakan pekerja migran adalah penduduk NTB.

“Kami menerima maklumat berhubung kejadian itu daripada BP2MI Kepulauan Riau,” katanya.

Kesemua pekerja yang diselamatkan telah dipindahkan ke Pangkalan Tentera Laut Batam.

“Pasukan pencari dan penyelamat sedang menjalankan operasi mencari di lokasi untuk mengesan penumpang yang hilang,” kata Prabawa.

Pihak berkuasa akan menghantar pulang semua mangsa ke kampung asal mereka dan menjalankan siasatan lanjut kes itu.


Kes pertama libatkan varian Omicron dikesan di Amerika

Amerika Syarikat (AS) mengesahkan kes pertama varian baharu Covid-19 dikenali sebagai Omicron dikesan di negaranya.

Kes tersebut dikenal pasti melibatkan pesakit lengkap divaksin yang mengunjungi negara Afrika Selatan pada 22 November lalu dan disahkan positif tujuh hari selepas itu.

Pakar Penyakit Berjangkit AS, Dr Anthony Fauci memaklumkan pesakit berkenaan sudah menerima vaksin sepenuhnya tetapi belum mendapatkan dos penggalak.

Jelasnya, sehingga kini, pesakit berkenaan sedang mendapatkan rawatan dan menjalani kuarantin serta semua kontak rapatnya sudah diuji negatif.

“Jabatan Kesihatan Awam California dan San Francisco dan CDC sudah mengesahkan bahawa kes Covid-19 baru-baru ini dalam kalangan individu tempatan di California disebabkan oleh varian Omicron.

“Penjujukan terperinci genomik sudah dilaksanakan di Universiti California di San Francisco dan dari urutan itu sudah disahkan di CDC selari dengan varian Omicron,” jelasnya.

Sementara itu, Fauci juga selaku Ketua Penasihat Perubatan kepada Presiden Amerika Syarikat menjelaskan, untuk mengenal pasti dengan terperinci varian baharu ini, ia akan mengambil tempoh dua minggu atau lebih untuk mendapatkan gambaran tentang penularan varian itu dari individu ke individu, betapa teruk gejala yang dialami serta sama ada varian ini dapat memintas perlindungan sedia ada yang dimiliki oleh vaksin yang tersedia ketika ini.

Tambahnya, tiada maklumat yang mencukupi sehingga kini mengenai varian baharu itu, namun profil molekul varian tersebut menggambarkan bahawa ia mungkin lebih mudah menular.

Sehingga kini, varian Omicron sudah dikenal pasti di lebih 23 negara dan ianya dijangka akan terus meningkat.


Semangat perpaduan Keluarga Malaysia mampu atasi kemelut Covid-19

Bersempena sambutan Hari Malaysia hari ini, Tan Sri Muhyiddin menggesa orang ramai menjadikannya titik permulaan ke arah kerjasama yang lebih erat sebagai satu Keluarga Malaysia bagi memulihkan negara daripada krisis kesihatan Covid-19.

Mantan Perdana Menteri berkata hanya dengan semangat perpaduan dan kerjasama antara rakyat Malaysia, negara akan dapat keluar dari kemelut pandemik Covid-19 dengan selamat dan teratur.

“Walaupun kita masih berhadapan dengan kemelut pandemik COVID-19, saya yakin dan percaya berbekalkan semangat perpaduan yang jitu dan usaha bersama rakyat Malaysia, kita akan berjaya keluar dari kemelut ini dengan selamat dan teratur.

“Bersama-samalah kita jadikan tarikh 16 September ini sebagai pemangkin dan titik permulaan bagi kerjasama lebih erat antara kita sebagai satu #KeluargaMalaysia bagi membantu proses pemulihan negara baik dalam aspek ekonomi mahupun sosial,” katanya dalam hantaran di Facebook hari ini.

Muhyiddin menggesa supaya orang ramai memyemai semangat cintakan negara dalam diri disamping berusaha untuk mengekalkan keamanan dan kesejahteraan yang dikecapi negara selama ini.

“Pupuk dan semaikan semangat cintakan negara dalam diri setiap daripada kita. Wujudkanlah Malaysia yang prihatin, Malaysia yang cekal, Malaysia yang gagah.

“Saya ingin menyeru semua anak-anak Malaysia untuk terus menggembleng usaha, membulat tekad dan bersatu hati untuk menyumbang sehabis baik agar Malaysia kekal aman, makmur dan sejahtera.

“Berikrarlah pada diri sendiri, bahawa kita akan melakukan yang terbaik untuk Malaysia walau betapa getir cabaran yang kita tempuhi ketika pandemik ini,” katanya lagi.

Ujarnya lagi, orang ramai jangan sesekali berputus asa memandangkan usaha yang selama ini dilaksanakan sudah menunjukkan kesan yang positif.

“Jangan kita sesakali berputus asa kerana usaha kita bersama setakat ini sudah mula membuahkan hasil dan menunjukkan kejayaan.

“Marilah bersama-sama melangkah ke hadapan dengan penuh keyakinan bahawa hari-hari yang mendatang adalah lebih baik untuk Malaysia yang kita cintai ini, InsyaAllah,” tambahnya.

Malaysia kini masih berdepan cabaran penularan pandemik Covid-19 yang melanda negara sejak Mac tahun lalu, ia merupakan krisis kesihatan terburuk pernah berlaku dalam sejarah dunia.


PM kata tidak boleh tangguh PRN Johor, kes Covid-19 masih terkawal

Walaupun kes harian jangkitan Covid-19 kini sudah mencecah 20,000 sehari namun Perdana Menteri Datuk Seri Ismail Sabri berkata Pilihan Raya Negeri (PRN) Johor tidak boleh ditangguhkan.

Ismail Sabri yang juga Naib Presiden UMNO itu memberi alasan PRN Johor tidak boleh ditangguh memandangkan Dewan Undangan Negeri (DUN) sudah dibubarkan dan tarikh pengundian sudah diumumkan.

“Ia tidak boleh (tangguh PRN Johor). Hanya ada satu cara saja yang membolehkan tangguhkan PRN iaitu dengan mengadakan darurat. Itu saja kaedahnya.

“Apabila DUN sudah dibubarkan, butiran pilihan raya sudah diumumkan termasuk tarikhnya dan sebagainya, ia memang tidak boleh ditangguhkan.

“Kalau nak ditangguhkan hanya dengan mengumumkan darurat di seluruh Johor. Jika kita buat darurat, tak kan Johor saja darurat, negeri lain tidak (darurat) kerana peningkatan kes berlaku seluruh negara.

“Saya sudah umumkan tiada lagi sekatan termasuk darurat akan dilakukan selepas ini,” katanya dipetik laporan BH.

Ismail Sabri terdahulu menghadiri Majlis Ramah Mesra Bersama Masyarakat Ledang di Tangkak.

Terdahulu, Majlis Presiden Pakatan Harapan (PH) menggesa kerajaan menangguhkan PRN Johor atau membenarkan parti yang bertanding untuk berkempen secara terbuka bagi memastikan tiada pihak menjadikan peningkatan kes Covid-19 sebagai alat bagi tujuan politik.

Perdana Menteri yang yakin PRN Johor tidak akan ditangguhkan walaupun terdapat gesaan sebegitu, berkata kes Covid-19 turut direkodkan pada PRN Melaka, namun ia tetap terkawal.

“Tidak ada sebab kita nak isytihar darurat di Johor semata-mata bagi menanguhkan PRN. Saya dan Kementerian Kesihatan (KKM) sudah menyatakan, kita terpaksa hidup dalam Covid-19 sehingga ia dianggap sebagai endemik seperti penyakit lain termasuk selesema dan demam denggi.

“Kita perlu meneruskan hidup di dalam Covid-19, namun perlu kawal dari segi pematuhan prosedur operasi standard (SOP),” katanya lagi.

Ismail Sabri berkata sektor ekonomi tidak boleh dibuka kerana ia akan menjejaskan kehidupan rakyat sekiranya dilaksanakan sekatan seperti sebelum ini semula.

“Kita juga sudah buka ekonomi, tidak mungkin kita akan tutup semula ekonomi, apatah lagi kita tahu betapa sukar kehidupan rakyat apabila PKP (Perintah Kawalan Pergerakan) dilaksanakan. Kalau kita tutup semula, habis ekonomi dan kehidupan rakyat.

“Begitu juga pergerakan rentas daerah dan negeri, cuma sempadan negara sahaja kita belum buka. Dalam negara kita sudah buka, termasuk untuk nak balik kampung masa raya pun kita sudah umum, takkan tiba-tiba nak tutup semula dan tak benarkan,” katanya.

Mengenai SOP PRN Johor, Ismail Sabri berkata, pengumuman mengenainya akan dibuat Suruhanjaya Pilihan Raya (SPR) dalam masa terdekat, namun beliau menjangka ia adalah ketat, sama seperti SOP pada PRN Melaka, tahun lalu.

“Di Melaka SOP ketat, di Johor pun mungkin begitu, namun kena tunggu pengumuman rasmi SPR yang sedang mendapatkan nasihat KKM dan ia akan diumumkan sebaik sahaja semuanya dimuktamadkan,” katanya.


KKM jangka jumlah kes, kluster musim perayaan bakal bertambah

Kementerian Kesihatan Malaysia (KKM) menjangkakan jumlah kes dan bilangan kluster musim perayaan akan bertambah dengan membabitkan lebih banyak negeri serta daerah.

Ketua Pengarah Kesihatan Tan Sri Dr Noor Hisham Abdullah berkata walaupun kerajaan melarang ziarah raya dan penganjuran majlis perayaan, masih ramai yang tidak mempedulikannya menyebabkan tercetusnya kluster baharu Covid-19 sehingga ada yang membawa maut.

Katanya, sejak 13 Mei hingga 28 Mei lalu sebanyak 26 kluster yang berpunca daripada sambutan perayaan Aidilfitri telah dilaporkan oleh Pusat Kesiapsiagaan dan Tindak Cepat Krisis Kebangsaan (CPRC) KKM.

“Untuk makluman, seramai 4,047 individu telah disaring yang mana sebanyak 1,019 kes telah dikenalpasti positif dalam kluster-kluster ini, iaitu kadar positiviti 25.1 peratus.

“Daripada jumlah 1,019 kes tersebut, dua kematian telah dilaporkan sehingga kini dan satu kes sedang mendapatkan rawatan di Unit Rawatan Rapi (ICU),” katanya dalam kenyataan hari ini.

Dr Noor Hisham berkata, negeri yang mencatatkan bilangan sub-kluster perayaan yang berpunca daripada sambutan Aidilfitri tertinggi adalah Sabah dengan tujuh kluster (26.9 peratus), Kelantan lima kluster (19.2 peratus) serta Johor, Melaka, Pahang, Selangor dan Wilayah Persekutuan Labuan masing-masing dua kluster (7.7 peratus).

Sehubungan itu, Dr Noor Hisham mengingatkan orang ramai bahawa larangan merentas daerah dan negeri dan kunjung mengunjung menyambut perayaan, masih berkuat kuasa

Beliau berkata, peningkatan sub-kluster perayaan hari raya perlu dijadikan sebagai pengajaran agar ianya tidak terus bertambah.

“Aktiviti merentas daerah, negeri, kunjung-mengunjung atau perhimpunan sewaktu perayaan tidak sepatutnya berlaku sama sekali dengan pelaksanaan total lockdown bermula pada 1 Jun 2021 sehingga 14 Jun 2021 seperti yang telah diumumkan oleh YAB Perdana Menteri.

Pada masa sama, Dr Noor Hisham berkata kluster rentas negeri adalah termasuk yang berpunca daripada kes indeks yang pulang untuk sambutan Aidilfitri, menziarahi keluarga, menghadiri majlis perkahwinan, majlis hari jadi, majlis pengebumian atau kursus di negeri lain serta menjalankan aktiviti ceramah bebas merentas negeri.

Katanya, sejak 1 April sehingga 28 Mei lalu sahaja, sebanyak 20 kluster rentas negeri yang terdiri daripada 1,420 kes telah dilaporkan.

“Daripada jumlah itu, negeri-negeri yang melaporkan jumlah kluster tertinggi adalah Melaka dengan lapan kluster (40 peratus), Terengganu tiga kluster (15 peratus) serta Kelantan, Perak dan Pahang dengan masing-masing dua kluster (10 peratus).

“Sekarang adalah waktu untuk kita semua bertindak bersama-sama menurunkan jumlah kes dan kematian harian,” katanya.


Video pemandu Proton ambil kesempatan siren bomba elak kesesakan cetus kemarahan

Rakaman kamera menunjukkan pemandu Proton Wira mengambil kesempatan ke atas bunyi siren kereta bomba untuk mengelak kesesakan lalu lintas mencetuskan kemarahan pengguna lain, termasuk komuniti dalam talian.

Anggota Bomba dan Penyelamat, Mohd Ridzwan Shah dalam video TikTok dimuatnaik pada 28 Mac lalu menggesa pengguna jalan raya memberi laluan kepada kenderaan kecemasan.

“Tolong beri kerjasama sekiranya mendengar siren kecemasaan dan jangan contohi seperti pemandu yang berada di dalam video ini❤ TERIMA KASIH,” katanya.

Kejadian itu dipercayai berlaku di persimpangan Jalan Bakar Batu, Johor Bahru.

Tatkala kenderaan di kedua-dua belah jalan memberi laluan kepada kereta bomba melaluinya, pemandu Proton Saga hitam itu mengambil kesempatan memotong, tetapi gagal melintasi persimpangan itu.

Dalam video berdurasi 2 minit itu, kenderaan bomba dilihat terpaksa mengekori Proton Wira berkenaan dengan membunyikan hon berulang kali, selain bunyi siren yang sedia terpasang.


Jangkitan turun sedikit, kes aktif hampiri 300,000

Jumlah jangkitan Covid-19 di seluruh negara dalam tempoh 24 jam semalam turun sedikit berbanding Khamis, dengan tujuh negeri mencatat peningkatan, sementara Selangor kekal menjadi ‘titik panas’ wabak itu di Malaysia.

Kementerian Kesihatan (KKM) memaklumkan, dalam tempoh itu 30,644 jangkitan baharu direkodkan di seluruh negara, menjadikan kumulatif positif sebanyak 3,367,871 kes – ketiga tertinggi dalam kalangan negara-negara ASEAN, selepas Indonesia dan Filipina.

Sehingga semalam, seramai 3,040,850 pesakit telah sembuh, 32,591 kes kematian dilaporkan, dan 294,430 kes masih aktif, bertambah 7,909 kes berbanding Khamis.

Daripada jumlah kes aktif itu, seramai 282,073 individu kini dikenakan perintah kuarantin di rumah, sementara 4,076 pesakit dirawat di Pusat Kuarantin dan Rawatan Covid-19 (PKRC).

Seramai 7,949 pesakit dimasukkan ke hospital, turun berbanding 8,039 pesakit pada Khamis, dan 332 pesakit lagi dirawat di unit rawatan rapi (ICU) – bertambah berbanding 327 pada Khamis – dengan 196 daripadanya memerlukan alat bantuan pernafasan.

Selangor kekal menjadi negeri ‘panas’, walaupun jangkitan harian semalam turun kepada 7,290 kes berbanding 7,458 pada Khamis.

Sementara itu, jangkitan di Kedah meningkat daripada 2,579 kes pada Khamis kepada 2,621 kes semalam, menjadikan kumulatif positif sebanyak 224,891 kes, dengan 192,731 pesakit telah sembuh, 2,246 kes kematian dan 29,914 kes masih aktif.

Daripada jumlah kes aktif itu seramai 29,176 pesakit menjalani kuarantin di rumah; 260 ditempatkan di PKRC; 445 dimasukkan ke hospital; dan 33 dirawat di ICU, dengan 21 daripadanya memerlukan alat bantuan pernafasan.

Sehingga semalam, 1,579,175 atau 72.0 peratus populasi di Kedah telah lengkap divaksinasi, 1,636,942 atau 74.6 peratus menerima sekurang-kurangnya satu dos, dan 661,911 atau 42.6 peratus individu dewasa menerima dos penggalak.

Sebanyak 24 daripada 298 kluster Covid-19 yang dikesan di Kedah masih aktif, dengan 21 daripadanya melibatkan pendidikan; tempat kerja (dua); dan kumpulan berisiko tinggi (satu).

Jangkitan di Kelantan turut meningkat daripada 1,746 kes pada Khamis kepada 1,836 semalam, diikuti Perak (1,578 semalam, 1,552 Khamis); Sarawak (460 semalam, 416 Khamis); Labuan (441 semalam, 152 Khamis); Perlis (273 semalam, 262 Khamis); dan Putrajaya (156 semalam, 120 Khamis).


Enam penjuru di Padang Serai

Pilihan Raya Umum Ke-15 (PRU-15) kerusi Parlimen Padang Serai yang ditangguhkan sebelum ini, akan menyaksikan enam calon bakal bersaing pada 3 Disember ini.

Pegawai Pengurus Pilihan Raya Parlimen Padang Serai Datuk Abdul Bari Abdullah mengumumkan perkara itu selepas tempoh penamaan calon ditutup jam 10 pagi tadi.

Enam calon terbabit ialah Datuk Azman Nasrudin dari Perikatan Nasional; Datuk Sivarraajh Chandran Barisan Nasional; Hamzah Abdul Rahman (PEJUANG); Dr Mohamed Sofee Razak (Pakatan Harapan – PH); Sreanandha Rao (Bebas) dan Mohd Bakri Hashim (WARISAN).

Pengundian bagi kerusi Parlimen Padang Serai ditangguhkan susulan kematian calon yang telah disahkan bertanding sebelum ini M Karupaiya daripada PH pada 16 November lalu.

Suruhanjaya Pilihan Raya (SPR) menetapkan hari pengundian pada 7 Disember depan dan pengundian awal 3 Disember, dengan tempoh berkempen selama 13 hari hingga jam 11.59 malam 6 Disember bermula selepas pengisytiharan calon yang bertanding.


PKPD Felda Redong 1 di Labis babitkan 3,468 penduduk

Seramai 3,468 penduduk di Felda Redong 1 Mukim Labis dekat Segamat terbabit dengan Perintah Kawalan Pergerakan Diperketatkan (PKPD) berkuat kuasa selama dua minggu bermula tengah malam semalam.

Pegawai Daerah Segamat Nasri Md Ali berkata, secara keseluruhan terdapat 825 keluarga serta tiga asrama pekerja asing yang membabitkan 35 individu dalam kawasan PKPD itu.

Beliau berkata setakat jam 10 pagi semalam, seramai 657 individu telah disaring melibatkan Kluster Redong 1 dan 98 daripadanya positif COVID-19, manakala 283 negatif dan 276 masih menunggu keputusan.

“Usaha bagi melakukan ujian dan pengesanan kontak masih giat dijalankan Pejabat Kesihatan Daerah Segamat,” katanya dalam kenyataan di sini hari ini.

Beliau yang juga Pengerusi Jawatankuasa Pengurusan Bencana Daerah Segamat berkata pengurusan di dalam kawasan PKPD itu diambil alih pihaknya dan bilik gerakan turut diaktifkan bermula semalam yang berpusat di Dewan Serbaguna, Tenang Stesen.

“Bilik gerakan ini akan bertindak menyelaras pengurusan PKPD dengan diketuai Sekretariat Jawatankuasa Pengurusan Bencana Daerah Segamat,” katanya.

Nasri berkata Polis Diraja Malaysia (PDRM) akan mengetuai hal berkaitan keselamatan dengan dibantu Jabatan Sukarelawan Malaysia (Rela) dan Angkatan Tentera Malaysia (ATM), manakala agihan sumbangan, bantuan dan bekalan makanan pula diselaraskan Jabatan Kebajikan Masyarakat dan Angkatan Pertahanan Awam melalui bilik gerakan itu.

Kelmarin, Menteri Kanan (Kluster Keselamatan) Datuk Seri Ismail Sabri Yaakob mengumumkan pelaksanaan PKPD di Felda Redong 1 dilakukan selepas kes Covid-19 didapati menular ke seluruh lokaliti dengan kadar kebolehjangkitan masih tinggi.


Isu calon PM, saya tak bersedia tapi orang suruh juga: Dr Mahathir

Tun Dr Mahathir Mohamad tidak bersedia untuk menjadi Perdana Menteri sekali lagi bagi mewakili gabungan politik baharunya, Gerakan Tanah Air (GTA) pada pilihan raya umum ke-15 (PRU-15).

Pengerusi Parti Pejuang itu bagaimanapun mengakui ramai mahu beliau untuk menjadi calon PM sekali lagi sekiranya berjaya memenangi PRU-15, namun masih belum membuat keputusan untuk sama ada menerima atau menolak jawatan tersebut.

“Saya tidak bersedia tetapi banyak orang suruh. Jadi pada waktu ini, saya tidak buat keputusan apa-apa saya tidak tolak atau tidak terima,” katanya dipetik laporan Utusan Malaysia.

Dr Mahathir terdahulu menghadiri Konvensyen Pejuangnita.

Dalam pada itu, Dr. Mahathir sekali lagi menegaskan, GTA tidak akan bekerjasama dengan mana-mana parti terlibat dalam rasuah dan terlibat kerajaan pintu belakang.

“Kita ada gerakan yang mencakupi empat parti politik Melayu, pertubuhan bukan kerajaan dan ahli akademik yang cintakan kepada tanah air ingin mengubah politik dan mengembalikan Malaysia sebagai Harimau Asia.

“Jadi kita tidak akan bekerjasama dengan parti terlibat dalam rasuah dan mendirikan kerajaan pintu belakang,” katanya.

Mengulas perkembangan pendaftaran GTA, Dr. Mahathir memberitahu, Jabatan Pendaftaran Pertubuhan (RoS) akan memberi maklum balas status pendaftaran itu pada bulan depan.

Namun beliau berharap pendaftaran gerakan itu diluluskan segera sebelum PRU15.

“Jangan sehari sebelum bubar Parlimen, kita tiada masa untuk gerakan kerja sebelum PRU-15 nanti,” katanya.


Tahanan maut terjun bangunan IPD, polis siasat aspek kecuaian

Polis yang menyiasat kes kematian seorang tahanan di Ibu Pejabat Polis Daerah (IPD) Klang Selatan semalam, menumpukan aspek kecuaian anggota dan pelanggaran prosedur operasi standard (SOP) ketika mengendalikan tahanan.

Sehubungan itu, seorang anggota berpangkat sarjan telah ditukarkan serta-merta dan tindakan lanjut ke atasnya bergantung pada hasil siasatan yang diperoleh kelak, kata Ketua Polis Selangor Datuk Arjunaidi Mohamed.

Beliau juga berkata kes itu diambil alih Jabatan Siasatan Jenayah (JSJ) Ibu Pejabat Polis Kontinjen (IPK) Selangor dengan pegawai penyiasat terlibat disiasat mengikut Seksyen 223 Kanun Keseksaan iaitu penjawat awam dengan cuai membiarkan orang tahanan lari dari pengurungan.

“Kertas siasatan mati mengejut turut dibuka selari dengan tujuan kita untuk menentukan punca kematian,” katanya pada sidang media di IPK Selangor di Shah Alam, hari ini.

Mengulas mengenai kematian tahanan itu, Arjunaidi berkata lelaki berusia 36 tahun tersebut yang direman untuk membantu siasatan kes kecurian tong gas, maut selepas terjun dari tingkat dua bangunan berkenaan pada jam 1.50 tengah hari.

Beliau berkata ketika dalam perjalanan kembali ke lokap selepas keterangannya direkodkan di pejabat pegawai penyiasat tersebut, tahanan itu bertindak menolak pegawai penyiasat berkenaan dan cuba melarikan diri dengan terjun melalui tingkap yang terbuka di tingkat dua.

“Semasa menuruni anak tangga dari tingkat 2 ke tingkat 1, simati telah bertindak menolak Pegawai Penyiasat tersebut seterusnya melarikan diri ke arah tingkap yang terbuka serta memanjat keluar dari tingkap tersebut.

“Tahanan telah jatuh di luar konkrit pemisah di antara tingkat satu dan dua sebelum terjatuh di atas sebuah motosikal di kawasan parkir. Ini menyebabkan keretakan pada bahagian tempurung kepala dan muka tahanan tersebut,” katanya.


Istana Negara lapor polis ‘surat’ Hisham mohon menghadap Agong

Istana Negara sudah melaporkan kepada polis berhubung surat yang kononnya ditulis Menteri Luar Datuk Seri Hishammuddin Hussein untuk menghadap Yang di-Pertuan Agong bagi mempersembahkan jumlah sokongan Ahli Parlimen.

Ketua Polis Kuala Lumpur Datuk Azmi Abu Kassim berkata, laporan berkenaan diterima di Ibu Pejabat Polis Daerah (IPD) Brickfields, hari ini.

Memetik laporan Bernama beliau bagaimanapun enggan mendedahkan butiran lanjut aduan berkenaan.

Sementara itu, Ketua Polis Daerah Brickfields, Asisten Komisioner Anuar Omar berkata pengadu adalah pegawai Istana Negara yang membuat laporan itu selepas menerima kiriman mesej WhatsApp tertera surat menggunakan kepala surat Bendahari Agung Barisan Nasional (BN).

“Pengadu telah terima mesej dari aplikasi WhatsApp mengatakan pihak Istana Negara ada terima surat daripada BN bagi tujuan pembentukan Kerajaan Malaysia yang baharu.

“Pengadu kemudian membuat semakan dengan pihak Istana Negara dan mendapati surat itu tidak diterima oleh pihak istana dan mengesyaki cap terima itu adalah palsu,” katanya.

Anuar berkata polis menyiasat perkara itu mengikut Seksyen 504 Kanun Keseksaan dan Seksyen 233 Akta Komunikasi dan Multimedia1998.

Semalam, Setiausaha Akhbar Hishammuddin, Mohd Hafiz Ariffin membuat laporan polis di IPD Dang Wangi berhubung satu surat ditulis kepada Yang di-Pertuan Agong, yang mendakwa Hishammuddin yang juga Bendahari Agung BN mendapat sokongan untuk menjadi perdana menteri yang baharu.

Katanya, surat itu palsu dan disebarkan dengan niat untuk memburukkan reputasi Hishammuddin serta mewujudkan kekeliruan orang ramai.


CUEPACS adakan pertemuan akhir dengan kerajaan esok, bincang tuntutan

Kongres Kesatuan Pekerja-Pekerja Di Dalam Perkhidmatan Awam (CUEPACS) akan mengadakan rundingan terakhir dengan pihak kerajaan esok bagi memuktamadkan perkara yang akan diumumkan Perdana Menteri Datuk Seri Ismail Sabri Yaakob pada 30 Ogos ini.

Presiden CUEPACS Datuk Adnan Mat berkata pertemuan itu diharap boleh memberi kelegaan kepada 1.4 juta penjawat awam Gred 54 ke bawah di negara ini, lapor Bernama.

“Memandangkan apa yang akan diumum Perdana Menteri nanti masih belum muktamad, kami akan mengadakan perbincangan dengan pegawai tertinggi kerajaan mengenai berita gembira buat penjawat awam itu,” katanya.

Beliau berkata demikian kepada pemberita selepas menyampaikan taklimat isu-isu semasa perkhidmatan awam kepada 50 peserta Kursus Pemantapan Kepimpinan CUEPACS Negeri Kelantan di Institut Latihan Islam Malaysia (ILIM) Wilayah Timur dekat Bukit Keluang di sini, malam tadi.

Pada 21 Ogos lepas, Ismail Sabri memberi bayangan akan mengumumkan berita gembira untuk penjawat awam pada Majlis Amanat Perdana Perkhidmatan Awam dijadualkan pada 30 Ogos.

Adnan berkata kenaikan gaji minimum dan elaun tambahan bagi penjawat awam adalah antara fokus yang wajar diberi keutamaan oleh kerajaan buat masa ini selari dengan kenaikan kos sara hidup dalam keadaan ekonomi semasa.

“Bagaimanapun, CUEPACS memahami kebimbangan kerajaan mengenai kewangan negara sekiranya pemberian adalah dalam bentuk kenaikan gaji dan kenaikan lain kepada penjawat awam kerana hal itu sekali gus akan meningkatkan tanggungan kerajaan terhadap wang saraan (pencen).

“Kami yakin dan percaya kerajaan mampu untuk mempertimbangkan kalau bukan semua yang kami minta dan bincangkan sebelum ini, setidak-tidaknya sebahagian daripadanya,” kata beliau.


27,808 kes baharu semalam, kedua tertinggi sejak Februari 2020

Jangkitan harian Covid-19 pada Jumaat 18 Februari 2022, melonjak semula – kedua tertinggi sejak wabak itu melanda negara awal 2020 lalu, setelah merekodkan 27,831 pada Rabu lalu, lapor Kementerian Kesihatan (KKM).

Menurut statistik laman sesawang Covidnow yang dikemas kini tengah malam ini, dalam tempoh 24 jam semalam sebanyak 27,808 jangkitan baharu dilaporkan, meningkat 1,107 kes berbanding 26,701 yang dicatat pada Khamis.

Jumlah terbaharu itu menjadikan kumulatif positif sejak awal 2020 lalu hingga semalam sebanyak 3,166,023, kes dengan 2,900,682 pesakit telah sembuh, dan 32,276 kematian.

Lapan negeri mencatat peningkatan kes dengan Selangor kembali merekodkan jumlah tertinggi apabila melaporkan 6,064 kes, berbanding 5,858 kes pada Khamis, menjadikan kumulatif positif melonjak kepada 881,952 kes.

Sehingga semalam, seramai 818,020 pesakit telah sembuh, 10,106 kes kematian dan 53,826 kes masih aktif, termasuk 52,193 pesakit menjalani kuarantin di rumah; 471 ditempatkan di PKRC; 1,128 dimasukkan ke hospital; dan 34 dirawat di unit rawatan rapi (ICU) dengan 18 daripadanya memerlukan alat bantuan pernafasan.

Negeri lain yang mencatat peningkatan kes harian ialah Sabah, Pulau Pinang, Negeri Sembilan, Pahang, Terengganu, Perak, dan Sarawak.

Sabah mencatat 5,565 kes baharu berbanding 4,798 pada Khamis, diikuti Pulau Pinang (2,088 kes baharu, 1,999 Khamis); dan Negeri Sembilan (1,712 kes baharu, 739 Khamis).

Pahang pula merekodkan 1,376 kes baharu, berbanding 1,096 pada Khamis; Terengganu (538 kes baharu, 515 Khamis:; Perak (489 kes baharu, 486 Khamis); dan Sarawak (390 kes baharu, 278 Khamis).

Sehingga semalam, negara mencatat 233,065 kes masih aktif, bertambah 15,284 kes berbanding 217,781 yang direkodkan pada Khamis.

Daripada jumlah kes aktif itu, seramai 219,696 pesakit menjalani kuarantin di rumah; 5,476 (PKRC); 7,658 (hospital); dan 235 pesakit dirawat di ICU dengan 132 daripadanya memerlukan alat bantuan pernafasan.


Lagi strategi baharu Najib dalam rayuan terakhir kes dana SRC

Bimbang berkemungkinan nasibnya berakhir dalam penjara, Datuk Seri Najib Razak mengambil strategi baharu bagi mempersiapkan pasukan pembelaannya pada pendengaran rayuan akhirnya berhubung penyelewengan dana dana SRC International Sdn Bhd, tujuh tahun lalu.

Untuk rekod, Najib yang juga bekas Perdana Menteri itu jika kalah dalam rayuan terakhir di Mahkamah Persekutuan bakal berdepan hukuman penjara 12 tahun dan denda RM210 juta.

Terbaharu, Najib difahamkan bakal memfailkan permohonan agar dirinya diwakili Queen’s Counsel (QC) pada pendengaran rayuan nanti.

Queen’s Counsel merupakan peguam kanan yang paling senior dan berpengalaman dari United Kingdom.

Perkara itu dimaklumkan oleh Timbalan Pendakwa Raya, Mohd. Ashrof Adrin Kamarul ketika dihubungi media selepas pengurusan kes itu yang dijalankan secara Zoom di hadapan Timbalan Pendaftar, Siti Hajar Mustaffa, menurut laporan Utusan Malaysia.

“Tan Sri Shafee memaklumkan firma guamannya akan memfailkan permohonan untuk diwakili Queen’s Counsel di Mahkamah Persekutuan, esok.

“Pada prosiding hari ini juga, Mahkamah Persekutuan menetapkan 15 dan 16 Mac ini untuk pendengaran permohonan Datuk Seri Najib untuk memasukkan bukti baharu dalam rayuannya. Tarikh pendengaran rayuan utamanya masih belum ditentukan.

“Mahkamah menetapkan 28 Januari ini untuk pengurusan kes lanjutan,” kata Mohd. Ashrof.

Prosiding dalam talian itu turut dihadiri peguam, Tan Sri Muhammad Shafee Abdullah.

Pada 8 Disember lalu, Mahkamah Rayuan mengekalkan sabitan salah serta hukuman penjara 12 tahun dan denda RM210 juta yang dikenakan oleh Mahkamah Tinggi Kuala Lumpur ke atas Najib selepas didapati bersalah atas tujuh pertuduhan membabitkan penyelewengan dana SRC International.

Sehari sebelum itu, mahkamah sama menolak permohonan Najib untuk memasukkan bukti dan keterangan baharu dalam rayuan kes penyelewengan dana tersebut atas alasan tiada keadaan istimewa yang membolehkan keterangan baharu itu diterima.

Bukti baharu yang cuba dimasukkan dalam rayuan tersebut membabitkan penglibatan bekas Gabenor Bank Negara, Tan Sri Zeti Akhtar yang dikatakan bersekongkol dengan Jho Low atau Low Taek Jho bagi memudahkan ahli perniagaan dalam buruan itu untuk menyeleweng dana 1Malaysia Development Berhad (1MDB) dan anak syarikatnya SRC International.


Bimbang banyak skandal UMNO terbongkar Zahid desak PRU awal

UMNO diserang oleh seteru politik menggunakan pelbagai persepsi atau isu kononnya untuk menggugat keyakinan akar umbi parti itu, hanyalah alasan Datuk Seri Ahmad Zahid Hamidi untuk mempercepatkan Pilihan Raya Umum Ke-15 (PRU-15).

Ketua Badan Pimpinan Bersatu Johor Datuk Dr Sahruddin Jamal berkata Presiden UMNO itu kini berada dalam situasi yang amat terdesak untuk menghalalkan PRU-15 diadakan segera.

“Sejak beliau memenangi jawatan pada Jun 2018, inilah pertama kali saya melihat Presiden UMNO, Ahmad Zahid berada dalam situasi yang sangat ‘desperate’.

“Sanggup menekan Kerajaan pimpinan Perdana Menteri yang juga Naib Presiden UMNO agar disegerakan PRU-15 dengan alasan UMNO dan Barisan Nasional (BN) akan tewas jika pilihan raya umum (PRU) dilengahkan.

“Mendakwa seteru UMNO ‘menyerang’ parti tersebut menggunakan pelbagai persepsi atau isu kononnya untuk menggugat keyakinan akar umbi.

“Walhal sebenarnya, UMNO kini tidak tertanggung dengan persepsi atau isu yang telah ditimbulkan oleh kumpulan kluster dalam parti terbabit,” katanya merujuk kepada Kluster Mahkamah yang sinonim dengan UMNO.

Sebaliknya, Dr Sahruddin berkata sekiranya PRU dilambatkan kemungkinan lebih banyak pembongkaran skandal yang didedahkan kepada masyarakat dan UMNO tidak mampu menanggung segala permasalahan yang timbul.

“Sebab itu kumpulan kluster dalam UMNO begitu terdesak untuk menyelamatkan diri masing-masing mutakhir ini.

“Maka sifir mudah adalah menyegerakan PRU dengan mendesak Perdana Menteri mendengar tuntutan yang dibuat. Kumpulan ini mungkin enggan menarik sokongan kepada Perdana Menteri dan kerajaan sedia ada, sebaliknya akan terus mengasak dan mendesak supaya PRU disegerakan,” katanya lagi.

Terdahulu, Zahid yang namanya dikaitkan dalam skandal kapal tempur pesisir pantai (LCS) meneruskan lagi desakan agar PRU-15 disegerakan kerana parti itu dilihat berpeluang cerah untuk menang besar kerana pembangkang sedang berpecah ketika ini.

Mengulas lanjut Dr Sahruddin bagaimanapun, berkata apa juga tindakan Zahid dan kumpulan kluster itu pada masa kini tidak akan dapat mengubah pandangan rakyat secara umumnya terhadap parti tersebut yang dilihat semakin rosak.

Desakan terhadap kerajaan agar menyegerakan PRU kata Dr Sahruddin jelas mencerminkan UMNO hanya sibuk untuk merebut kuasa sekali gus tidak cakna dengan keadaan rakyat yang terhimpit dengan cabaran semasa.

“Rakyat perlukan pembelaan daripada kerajaan untuk kembali pulih selepas terjejas dari sudut sosio dan ekonomi. Sedarlah bahawa rakyat semakin celik politik.

“Usahlah manipulasi situasi dengan menyalahkan pihak lain kerana kebimbangan UMNO itu sendiri yang kian rebah akibat kelakuan tidak bermoral kumpulan kluster,” katanya.


MUDA tak tarik sokongan kepada kerajaan campuran, kata Syed Saddiq

Syed Saddiq Syed Abdul Rahman menolak Parti MUDA akan menarik sokongan terhadap kerajaan campuran dipimpin Perdana Menteri Datuk Seri Anwar Ibrahim.

Presiden MUDA itu berkata walaupun lantang mengkritik, ia tidak bermakna mereka akan menarik sokongan terhadap kerajaan campuran dan menegaskan kritikan bertujuan untuk membina politik matang.

Syed Saddiq berkata, beliau menyuarakan kebimbangan sebenar berhubung beberapa isu seperti peruntukan kawasan pilihan raya tidak sama rata, pemusatan kuasa dan lanjutan kontrak tanpa kelulusan Parlimen.

“Terdapat begitu banyak perkara yang saya bangkitkan secara konsisten, tetapi semasa saya membangkitkannya, adakah saya kata saya akan menarik balik sokongan (untuk kerajaan perpaduan)? Tidak.”

“Jadi, adakah saya akan terus lakukannya? Ya, kerana saya berada di sini kerana rakyat dan saya bertanggungjawab kepada pengundi saya untuk bersuara bagi memastikan Malaysia menjadi negara maju.

“Sejujurnya, ini kritikan membina yang disertakan penyelesaian dasar,” katanya dipetik laporan FMT.

Isnin lalu, Syed Saddiq mempertikaikan kenyataan Anwar kononnya Jemaah Menteri kerajaan campuran bebas rasuah.

Katanya, kenyataan Anwar menimbulkan persepsi memberi isyarat seolah-olah kes membabitkan Datuk Seri Dr Ahmad Zahid Hamidi, akan digugurkan selepas Pilihan Raya Negeri (PRN) pada 12 Ogos ini.

Syed Saddiq mendakwa, kenyataan itu memberi persepsi salah, terutamanya ketika beberapa institusi berada di bawah kawal selia Perdana Menteri termasuk Jabatan Peguam Negara dan Suruhanjaya Pencegahan Rasuah Malaysia (SPRM).

Untuk rekod, MUDA juga sebelum ini sudah membuat pendirian untuk kekal bertanding solo pada Pilihan Raya Negeri (PRN) kali ini.


Penganjur majlis ‘100 Hari’ kena kompaun, Khairy tegur kerajaan

Kementerian Kesihatan (KKM) mengenakan kompaun maksimum RM1,000 kepada penganjur majlis sambutan 100 Hari Aspirasi Keluarga Malaysia yang diadakan di Pusat Konvensyen Kuala Lumpur (KLCC) kerana gagal mematuhi prosedur operasi standard (SOP).

Pada masa sama, Menteri Kesihatan Khairy Jamaluddin mengingatkan sebagai sebuah kerajaan, seharusnya menunjukkan teladan serta amalan terbaik kepada seluruh masyarakat.

“Kita mestilah berpegang kepada standard yang sama seperti yang telah dikenakan ke atas rakyat,” katanya yang menjelaskan kompaun itu dikeluarkan mengikut Akta Pencegahan dan Pengawalan Penyakit (Akta 342).

Menurutnya, KKM mengambil maklum penganjuran majlis 100 Hari Aspirasi Keluarga Malaysia anjuran Unit Penyampaian Kemakmuran Bersama (SEPADU), Jabatan Perdana Menteri yang berlangsung dari 9 hingga 12 Disember 2012 di KLCC.

“Penganjur majlis yang sepatutnya mempamerkan pencapaian 100 hari kerajaan serta semua kementerian dan agensi terlibat, telah dicemari dengan kegagalan penganjur memastikan kepatuhan kepada SOP dan kegagalan pengunjung untuk mematuhi SOP yang ditetapkan,” katanya dalam kenyataan hari ini.

Khairy mengingatkan penganjuran majlis rasmi kerajaan seperti itu sepatutnya memberikan contoh yang terbaik dan menjadi teladan serta penanda aras kepada agensi lain termasuk bukan kerajaan dan orang ramai, dari aspek pematuhan SOP.

Menurutnya situasi kesesakan, tiada penjarakan fizikal dan tiada kawalan jumlah pengunjung yang hadir memberi risiko berlakunya penularan jangkitan Covid-19.

“Kejadian yang berlaku amat dikesali dan mengecewakan apabila pihak penganjur sebelum ini telah menyatakan komitmen untuk memastikan program tersebut akan dianjurkan dengan pematuhan SOP yang ketat di samping aktiviti pemantauan, kawalan dan penguatkuasaan yang berterusan.

“Sehubungan itu satu kompaun di bawah Akta Pencegahan dan Pengawalan Penyakit (Akta 342) bernilai RM1,000 telah dikeluarkan kepada pihak penganjur bagi kesalahan gagal memastikan penjarakan fizikal dan menyebabkan berlakunya kesesakan,” katanya.

Khairy menjelaskan nilai maksimum kompaun RM1,000 itu berdasarkan pengungkaian Ordinan-Ordinan Darurat di Dewan Negara pada 8 Disember 2021.

Pada masa sama, beliau berkata, kaunter diskaun pembayaran saman Polis Diraja Malaysia dan Jabatan Pengangkutan Jalan yang disediakan di KLCC ditutup serta-merta hari ini.

“KKM akan terus memantau perjalanan program ini dan tidak akan teragak-agak mengeluarkan lagi kompaun kepada pihak penganjur sekiranya gagal memastikan pematuhan SOP.

“Sebagai sebuah kerajaan, kita seharusnya menunjukkan teladan serta amalan terbaik kepada seluruh masyarakat. Kita mestilah berpegang kepada standard yang sama seperti yang telah dikenakan ke atas rakyat,” katanya.